text:
κύριου όγκου των ασφαλισμένων, που έχουν στην κατοχή τους συμβόλαια μικρών ποσών, χωρίς ωστόσο να έχει προκριθεί ακόμη από το υπουργείο Οικονομικών.
 Σύμφωνα με τα στοιχεία που περιλαμβάνονται στην έκθεση, το κύριο έλλειμμα προκύπτει από την «εκμηδένιση» των συμμετοχών της εταιρείας σε συγγενείς εταιρείες (Ασπίς ΑΕΑΖ, Commercial Value, Leda, Advantage Holding, Aspis Capital κ. ά.), τις εγγυήσεις των επενδυτικών συμβολαίων, για σημαντικό αριθμό των οποίων η εταιρεία δεν τηρούσε απόθεμα και τις απαιτήσεις από επιχειρήσεις του Ομίλου της «Ασπίς Πρόνοια», αποτέλεσμα των ενδοομιλικών σχέσεων μεταξύ των συνδεδεμένων εταιρειών στην Ελλάδα και την Κύπρο. Κύριο συμπέρασμα που προκύπτει από την αποτίμηση του χαρτοφυλακίου, σύμφωνα με τον επόπτη, είναι η ζημιογόνος δραστηριότητα της εταιρείας, καθώς οι αποδόσεις που συνόδευαν τα ασφαλιστήρια συμβόλαια είτε με τη μορφή εγγυήσεων είτε με τη μορφή bonus, αλλά και οι προμήθειες που κατέβαλε, υπερκάλυπταν τα ασφάλιστρα που εισπράττονταν.
 Σύμφωνα με τον κ. Παντελίδη, εντός των επόμενων ημερών θα κατατεθεί και η έκθεση του οίκου Ernst & Young, που έχει αναλάβει τον έλεγχο των αποθεμάτων που είχε η εταιρεία ανά ασφαλιζόμενο. Η ολοκλήρωση και αυτής της διαδικασίας θα επιτρέψει στη συνέχεια την ανάρτηση του οριστικού πίνακα με τις απαιτήσεις των ασφαλισμένων, προκειμένου να ακολουθήσει η διαδικασία αντιρρήσεων και ανακοπών από τυχόν ενδιαφερόμενους. Με δεδομένο το υπέρογκο έλλειμμα που πιστοποιείται, παραμένει ζητούμενο το κατά πόσο έχει νόημα να ενεργοποιηθεί η διαγωνιστική διαδικασία εξεύρεσης αναδόχου, που σύμφωνα με τον νόμο θα υλοποιηθεί από την Τράπεζα της Ελλάδος.
 Προειδοποίηση για αγωγές σε οφειλέτες
 Με αγωγές προειδοποιεί ο επόπτης Εκκαθάρισης κ. Κων. Βλαχογιάννης τους συνεργάτες που έχουν οφειλές προς τις εταιρείες «Ασπίς Πρόνοια» και Commercial Value, εάν δεν σπεύσουν να τις τακτοποιήσουν. Το ύψος των οφειλών υπολογίζεται σε 60 εκατ. ευρώ, από τα οποία τα 17 εκατ. ευρώ είναι οι οφειλές προς την «Ασπίς Πρόνοια», ενώ πάνω από 40 εκατ. ευρώ είναι οι οφειλές προς την Commercial Value. Η εκτίμηση για την πιθανότητα είσπραξης των οφειλομένων στην «Ασπίς», όπως τουλάχιστον αυτή καταγράφεται στην έκθεση του επόπτη της εταιρείας, είναι ότι θα εισπραχθεί περί το 1 εκατ. ευρώ. Οπως χαρακτηριστικά αναφέρεται, οι απαιτήσεις κατά τρίτων (συνεργατών, οφειλετών κ.λπ.) είναι «αναρίθμητες» και λαμβάνοντας υπόψη ότι για αρκετές από αυτές θα απαιτηθούν μακροχρόνιοι δικαστικοί αγώνες, με αβέβαιο αποτέλεσμα για την τελική είσπραξη του συνόλου ή έστω μέρους τους, καθίσταται βέβαιο ότι οι διαδικασίες της πλήρους εκκαθάρισης των απαιτήσεων θα είναι πολύχρονες και δαπανηρές.
 Αναρτήθηκε από ΔΡΟΣΟΣ ΧΡ. ΓΡΗΓΟΡΗΣ ΔΙΚΗΓΟΡΟΣ ΑΘΗΝΩΝ στις 8:21 μ.μ.
 Ελπίδες στους συμβασιούχους δίνει η νέα απόφαση του Αρείου Πάγου
 Βαρύνουσας σημασίας δικαστική απόφαση της Ολομέλειας του Αρείου Πάγου ανατρέπει τα δεδομένα και δικαιώνει συμβασιούχους που απασχολούνταν στο δημόσιο προ της συνταγματικής αναθεώρησης του Μαΐου 2001, ανοίγοντας ωστόσο μεγάλη προοπτική και για χιλιάδες άλλους που συνήψαν συμβάσεις μετά το χρονικό αυτό όριο.
 Kαι τούτο διότι, κατά πληροφορίες, η πλειοψηφία των ανώτατων δικαστών -μένει να δούμε την ακριβή διατύπωση του σκεπτικού- δέχεται, ευθυγραμμιζόμενη απολύτως με το Ευρωπαϊκό Δικαστήριο, ότι τα δικαστήρια και μετά τη συνταγματική αναθεώρηση εξακολουθούν να έχουν τη δικαιοδοσία να κρίνουν, κατά περίπτωση, εάν κάποιος συμβασιούχος μπορεί να μονιμοποιηθεί ή όχι.


text:
Εγινε ειδική αναφορά στους συμβασιούχους «νέας γενιάς» (μετά το 2001) και εκφράστηκε η άποψη ότι η νομοθετική απαγόρευση μετατροπής των συμβάσεων εργασίας από ορισμένου σε αορίστου χρόνου δεν αφορά και δεν δεσμεύει τα δικαστήρια, αλλά τη νομοθετική λειτουργία. H απόφαση ωστόσο, από τη στιγμή που έθεσε ως προϋπόθεση μονιμοποίησης τη σύναψη συμβάσεων προ του 2001, δεν καλύπτει πολλούς συμβασιούχους -υπολογίζονται σε λίγες εκατοντάδες. Και αυτό, γιατί οι απασχολούμενοι με τέτοιες συμβάσεις, είτε μονιμοποιήθηκαν με το Προεδρικό Διάταγμα Παυλόπουλου το 2004 είτε οι συμβάσεις τους έχουν λήξει και άρα έχουν χάσει τις προθεσμίες για να προσφύγουν στη Δικαιοσύνη (τρίμηνο μετά την παύση της σύμβασης).
 Ανοίγει όμως τον δρόμο σε χιλιάδες συμβασιούχους, ακόμη και αν απασχολούνταν μετά το 2001 -περίπου 30.000-, να προσφύγουν στα δικαστήρια και να διεκδικήσουν τη μονιμοποίησή τους, με το επιχείρημα ότι καλύπτουν πάγιες και διαρκείς ανάγκες. Ταυτόχρονια ανοίγει ένα νέο πολιτικό ζήτημα στην κυβέρνηση, η οποία έχει να αντιμετωπίσει τις πιέσεις που ήδη άρχισαν να ασκούνται, ώστε να φέρει νομοθετική ρύθμιση που να αποκαταστήσει και εκείνους που δεν έχουν προσφύγει στα δικαστήρια.
 Κύκλοι του υπ. Εσωτερικών πάντως έλεγαν ότι η διοίκηση θα εφαρμόσει «ό,τι λένε τα δικαστήρια», αλλά «πολιτική δικαίωση» δεν πρόκειται να υπάρξει. Eπί της ουσίας, το ανώτατο δικαστήριο χθες, με 26 ψήφους έναντι 19, αναίρεσε την περίφημη απόφαση της Ολομέλειας του Α.Π. του 2007, η οποία μέσα σε ελάχιστο χρονικό διάστημα είχε ανατρέψει, υπό την προεδρία του Ρ. Κεδίκογλου και έπειτα από τηλεφωνική ψηφοφορία, την προηγούμενη θετική κρίση της Ολομέλειας για τους συμβασιούχους. Σύμφωνα με την απόφαση του 2007, τα δικαστήρια δεν είχαν τη δυνατότητα να αποφαίνονται κατά περίπτωση αν ήταν ψευδεπίγραφες τέτοιες συμβάσεις και αν υπέκρυπταν σχέση αορίστου χρόνου, γεγονός που σημαίνει ότι κάθε ελπίδα δικαίωσης των συμβασιούχων είχε ενταφιαστεί. Για το καθεστώς των συμβασιούχων πριν από το 2001, οι αρεοπαγίτες έκριναν χθες ότι δεν υπάρχει απαγόρευση μονιμοποίησης και τα δικαστήρια μπορούν να κρίνουν σύμφωνα με την εργατική νομοθεσία (νόμοι 2112/1920, 3239/ 1954 κ. λπ.) εάν συντρέχουν λόγοι και προϋποθέσεις για τη μετατροπή των συμβάσεων ορισμένου σε αορίστου χρόνου.
 Αναρτήθηκε από ΔΡΟΣΟΣ ΧΡ. ΓΡΗΓΟΡΗΣ ΔΙΚΗΓΟΡΟΣ ΑΘΗΝΩΝ στις 8:13 μ.μ.
 Απρόσμενη δικαίωση από τον Άρειο Πάγο των προ του 2001 συμβασιούχων
 Ευχάριστη έκπληξη για τους συμβασιούχους προ του 2001 ήταν η απόφαση της ολομέλειας του Αρείου Πάγου, με την πλειοψηφία να κρίνει ότι μπορούν να μονιμοποιηθούν σύμφωνα με την εργατική νομοθεσία. Υπενθυμίζεται ότι σήμερα εκδικάστηκε η υπόθεση καθαριστριών του ΟΠΑΠ, οι οποίες εργάστηκαν στον Οργανισμό από το 1991 έως το 1998.
 Στην προκειμένη περίπτωση, οι καθαρίστριες του ΟΠΑΠ εργάστηκαν με συμβάσεις ορισμένου χρόνου από το 1991 έως το 1998 και κατέθεσαν αγωγές πριν τη συνταγματική αναθεώρηση του 2001.
 Διευκρινίζεται ότι η απόφαση αυτή του Αρείου Πάγου, δεν καλύπτει τους συμβασιούχους που απασχολήθηκαν μετά το 2001.
 Αναρτήθηκε από ΔΡΟΣΟΣ ΧΡ. ΓΡΗΓΟΡΗΣ ΔΙΚΗΓΟΡΟΣ ΑΘΗΝΩΝ στις 8:16 μ.μ.
 Με το ζήτημα του απορρήτου των επικοινωνιών και των προϋποθέσεων άρσης αυτού έχουν ασχοληθεί στο πρόσφατο παρελθόν διά της αντιπαράθεσής τους σε νομικό επίπεδο, τόσο οι Εισαγγελείς του Αρείου Πάγου με σχετικές Γνωμοδοτήσεις τους (9/2009 και 12/2009), όσο και η Αρχή

type: other


text:
Διασφάλισης του Απορρήτου των Επικοινωνιών (Α.Δ.Α.Ε.) με την υπ' αριθμ. πρωτ. 1604 από 13.7.2009 επιστολή της προς τον Εισαγγελέα του Αρείου Πάγου αλλά και την υπ' αριθμ. 2322/11.12.2006 (ΦΕΚ 1853 τ. Β' της 21.12.2006) Πράξη της. Στα πλαίσια της αντιπαράθεσης αυτής οι δύο πλευρές ασχολήθηκαν και με το ειδικότερο ζήτημα της προστασίας των πολιτών σε περίπτωση κακόβουλων ή ενοχλητικών κλήσεων.
 Το ζήτημα της άρσης του απορρήτου ανακινήθηκε από τον Εισαγγελέα του Αρείου Πάγου, κ. Γεώργιο Σανιδά, με την υπ' αριθμ. 9/2009 Γνωμοδότησή του. Με αυτήν ο Εισαγγελέας του ΑΠ επιχείρησε να καλύψει την ελλιπή, είναι αλήθεια, νομική προστασία των πολιτών από υβριστικά, απειλητικά ή τηλεφωνήματα μέσω των οποίων πραγματοποιούνται απάτες κατά των πολιτών, διότι το υπάρχον νομοθετικό πλαίσιο (άρθρο 4 του ν. 2225/2994, όπως ισχύει) δεν προβλέπει δυνατότητα άρσης του απορρήτου των επικοινωνιών, παρά μόνο για κακουργήματα και άλλα ιδιαιτέρως σοβαρά αδικήματα, στα οποία δεν συμπεριλαμβάνονται αυτά της εξύβρισης, συκοφαντικής δυσφήμησης, απάτης με πλημμεληματική μορφή κλπ. Για το λόγο αυτό, μετά από εμπεριστατωμένη επιχειρηματολογία, ο Εισαγγελέας του ΑΠ στην ως άνω Γνωμοδότησή του κατέληξε στα κάτωθι συμπεράσματα :
 "...1) Το απόρρητο των επικοινωνιών δεν καλύπτει: α) την επικοινωνία μέσω του διαδικτύου (Internet) και β) τα εξωτερικά στοιχεία της επικοινωνίας (ονοματεπώνυμα και λοιπά στοιχεία συνδρομητών, αριθμοί τηλεφώνων, χρόνος και τόπος κλήσεως, διάρκεια συνδιάλεξης κ.λπ.).
 2) Οι εισαγγελικές, ανακριτικές και προανακριτικές αρχές, πολύ δε περισσότερο τα Δικαστικά Συμβούλια και τα Δικαστήρια, δικαιούνται να ζητούν από τους παρόχους των υπηρεσιών Επικοινωνίας, μέσω του διαδικτύου (Internet), τα ηλεκτρονικά ίχνη μιας εγκληματικής πράξεως, την ημεροχρονολογία και τα στοιχεία του προσώπου στο οποίο αντιστοιχεί το ηλεκτρονικό ίχνος, από τους λοιπούς δε παρόχους των υπηρεσιών επικοινωνίας τα "εξωτερικά στοιχεία" της επικοινωνίας και ο πάροχος υποχρεούται να τα παραδίδει χωρίς να είναι αναγκαίο να προηγηθεί άδεια κάποιας Αρχής και ιδία της Αρχής Διασφάλισης του Απορρήτου των Επικοινωνιών.
 3) Η Αρχή Διασφάλισης του Απορρήτου των Επικοινωνιών αλλά και οποιαδήποτε άλλη Ανεξάρτητη Αρχή ούτε νομιμοποιείται ούτε δικαιούται να ελέγξει με οποιονδήποτε τρόπο, αμέσως ή εμμέσως, το εάν η περί άρσεως ή μη του απορρήτου απόφαση των οργάνων της Δικαιοσύνης είναι σύννομη ή όχι. Αυτό κρίνεται από τα ίδια τα όργανα της Δικαιοσύνης. Ούτε όμως περαιτέρω η ρηθείσα Αρχή μπορεί να ελέγξει τους παρόχους υπηρεσιών επικοινωνίας για τη, σε κάθε περίπτωση, συμμόρφωση τους προς τις αποφάσεις των οργάνων της Δικαιοσύνης. Εάν πράξει τούτο ενεργεί καθ` υπέρβαση της δικαιοδοσίας της.".
 Η Α.Δ.Α.Ε. από την πλευρά της απάντησε με την υπ' αριθμ. πρωτ. 1604 από 13.7.2009 επιστολή της προς τον Εισαγγελέα του Αρείου Πάγου, στην οποία επί της ουσίας διαφωνεί με την ως άνω εισαγγελική Γνωμοδότηση, αναγνωρίζει εμμέσως ότι υπάρχει νομοθετικό κενό, η κάλυψη του οποίου ωστόσο εναπόκειται στην Πολιτεία και εν τέλει ζητά περαιτέρω διευκρινίσεις για το ίδιο ζήτημα της άρσης του απορρήτου. Εξάλλου, στην επιστολή της η Α.Δ.Α.Ε. αναφέρεται και στην υπ' αριθμ. 2322/11.12.2006 (ΦΕΚ 1853 τ. Β' της 21.12.2006) Πράξη της για το ζήτημα της αντιμετώπισης κακόβουλων ή ενοχλητικών κλήσεων.
 Η απάντηση από την πλευρά του νέου τότε Εισαγγελέα ΑΠ, κ. Ιωάννη Τέντε, ήλθε με την υπ' αριθμ. 12/2009 Γνωμοδότησή


text:
του, με την οποία παγιώνεται η θέση της Εισαγγελίας του ΑΠ στο συγκεκριμένο ζήτημα. Ειδικότερα στην εν λόγω τελευταία επί του θέματος Γνωμοδότηση αναφέρονται τα εξής ενδιαφέροντα :
 "...Οι περιπτώσεις που ενδιαφέρουν στο προκείμενο, ήτοι οι περιπτώσεις στις οποίες οι ανακριτικές αρχές για την εντόπιση του δράστη εξυβριστικών, συκοφαντικών, απειλητικών, εκβιαστικών τηλεφωνικών κλήσεων ή μηνυμάτων, κατά την διενέργεια προκαταρκτικής εξετάσεως, προανακρίσεως ή κυρίας ανακρίσεως, κατόπιν εγκλήσεως κατά κανόνα του παθόντος, δέκτη των εν λόγω κλήσεων κλπ., ζητούν την ανακοίνωση εκ μέρους των παρόχων υπηρεσιών ηλεκτρονικών επικοινωνιών στοιχείων σχετικών με την ταυτότητα ή τη θέση της συνδέσεως ή του χρήστη, εκφεύγουν του προστατευτικού πεδίου της διατάξεως του άρθρου 19 § 1 του Συντάγματος. Στις προαναφερόμενες περιπτώσεις δεν πρόκειται για επικοινωνία ή ανταπόκριση κατά την έννοια της συνταγματικής διατάξεως. Οι επαφές αυτές ως, εκ του σκοπού και του περιεχομένου τους, το οποίο είναι ευθέως εγκληματικό (Καρράς, Ποινικό Δικονομικό Δίκαιο αριθ. 705), αφενός δεν συνιστούν "ανταλλαγή απόψεων, διανοημάτων κλπ." και αφετέρου δεν γίνονται στο πλαίσιο σχέσεως οικειότητας και εμπιστευτικότητας (Χρυσογόνος, ανωτ. σελ. 260, Τσακυράκης, ανωτ. σελ. 997, 998). Επομένως, δεν συντρέχει ο δικαιολογητικός λόγος προστασίας του απορρήτου, δηλαδή η διαφύλαξη του προσώπου από τον κίνδυνο παραβιάσεως της εν ευρεία έννοια προσωπικής ελευθερίας του και της παγιδεύσεώς του με την έκθεσή του σε κάθε είδους συνέπειες από τυχόν υπερβολικές και αστόχαστες εκφράσεις κατά την ιδιωτική και εμπιστευτική επικοινωνία του, και, κατ` ακολουθίαν, η επικοινωνία αυτού του είδους δεν προστατεύεται ως τοιαύτη από το Σύνταγμα και, συνακολούθως, από τη διάταξη του άρθρου 4 § 1 του Ν. 3471/2006.
 Συνεπώς προς τα ανωτέρω, οι ανακριτικές αρχές, ανταποκρινόμενες στο προστατευτικό καθήκον του Κράτους, εκδηλούμενο ως θετική υποχρέωση αυτού προς διασφάλιση της ανεμπόδιστης και αποτελεσματικής ασκήσεως των δικαιωμάτων του ατόμου, κατ` άρθρο 25§1 του Συντάγματος, και ενεργούσες σύμφωνα με τη συνταγματική επιταγή για παροχή έννομης προστασίας (άρθρο 20 του Συντάγματος) και τιμωρήσεως των εγκλημάτων (άρθρα 96§1 και 87§1 του Συντάγματος) μπορούν, στα πλαίσια του δικαιώματός τους να συγκεντρώνουν τα αναγκαία αποδεικτικά στοιχεία για τη βεβαίωση του εγκλήματος (άρθρα 251, 239 §§ 1-2 και 248 ΚΠΔ), να ζητούν τα προαναφερόμενα στοιχεία, χωρίς την προηγούμενη τήρηση της διαδικασίας άρσεως του απορρήτου του εκτελεστικού της διατάξεως του άρθρ. 19 § 1 εδ. β ́ του Συντάγματος Ν. 2225/1994, αφού, όπως ελέχθη, δεν πρόκειται για απόρρητο.
 Είναι αυτονόητο, ότι πρέπει να διενεργείται κυρία ανάκριση ή προκαταρκτική εξέταση ή προανάκριση μετά από παραγγελία εισαγγελέα καθώς και ότι ο τακτικός ανακριτής ή ο παραγγέλλων εισαγγελέας, σύμφωνα με βασική αρχή ισχύουσα επί των ανακρίσεων, θα ζητήσει τα στοιχεία για τα οποία γίνεται λόγος αφού, μετά τήρηση των αρχών της αναλογικότητας, κρίνει ότι, βάσει των στοιχείων που μέχρι τη στιγμή εκείνη διαθέτει, είναι δυνατόν να υποτεθεί ευλόγως ότι μόνο με αυτό το μέσο θα γίνει δυνατή η βεβαίωση του εγκλήματος και η ανακάλυψη του δράστη (Καρράς, ανωτ., αριθ. 44). ...".
 Δυστυχώς, ακόμη και σήμερα υπάρχουν πρακτικά προβλήματα, καθώς υπάρχει σύγχυση και στις εταιρίες τηλεπικοινωνιών για τον ενδεδειγμένο τρόπο αντιμετώπισης της διαδικασίας άρσης του απορρήτου των επικοινωνιών.
 Η αντιπαράθεση αυτή σε νομικό επίπεδο έφερε στο προσκήνιο με


text:
εμφατικό τρόπο τις δυσκολίες στην στάθμιση των αγαθών του απορρήτου της επικοινωνίας (άρθρο 19 του Συντάγματος) σε σχέση με αυτό της δικαστικής προστασίας (άρθρο 20 του Συντάγματος). Άποψή μας είναι ότι το υπάρχον νομοθετικό πλαίσιο άρσης του απορρήτου των επικοινωνιών δεν διασφαλίζει επαρκή προστασία των πολιτών σε πολλές περιπτώσεις αδικημάτων που τελούνται εις βάρος τους και για το λόγο αυτό είναι επιτακτική ανάγκη να δοθεί μία λύση, η οποία είτε θα έχει νομοθετική μορφή είτε νομολογιακή.
 Αναρτήθηκε από ΔΡΟΣΟΣ ΧΡ. ΓΡΗΓΟΡΗΣ ΔΙΚΗΓΟΡΟΣ ΑΘΗΝΩΝ στις 9:17 μ.μ.
 Ετικέτες Γνωμοδότηση Εισαγγελέα ΑΠ, ενδιαφέρουσες γνωμοδοτήσεις, Προστασία προσωπικών δεδομένων
 ΠΑΛΙΟΤΕΡΕΣ ΑΝΑΡΤΗΣΕΙΣ (από τον Απρίλιο του 2011 έως τον Μάρτιο του 2010)
 Ένταση στο χώρο της δικαιοσύνης για το πρόβλημα των συμβασιούχων
 «Πόλεμος» ξέσπασε ανάμεσα στο Νομικό Συμβούλιο του Κράτους (ΝΣΚ) και στην Ολομέλεια των δικηγορικών συλλόγων της χώρας, καθώς οι εκπρόσωποι του δικηγορικού σώματος εγκαλούν το ΝΣΚ για παρέμβαση στη λειτουργική ανεξαρτησία των δικαστών, ζητώντας μάλιστα την πειθαρχική δίωξη 17 μελών του.
 Αφορμή για τη νέα μεγάλη ένταση στον χώρο της Δικαιοσύνης έδωσαν οι απόψεις που διατύπωσε το ΝΣΚ ότι οι δικαστές δεν πρέπει να δικαιώνουν συμβασιούχους του δημόσιου τομέα με προγράμματα «stage», μέσω προσωρινών δικαστικών διαταγών και ασφαλιστικών μέτρων, αλλά οφείλουν να εφαρμόζουν τη σε βάρος των συμβασιούχων απόφαση 20/07 της Ολομέλειας του Αρείου Πάγου, που είχε προκαλέσει σάλο, λόγω της περιβόητης «τηλεφωνικής διάσκεψης» στον ΑΠ.
 Στο συγκεκριμένο πρακτικό που έφερε στο φως το «Εθνος της Κυριακής» το ΝΣΚ αφήνει βαρύτατες αιχμές κατά δικαστών και δικηγόρων για τις προσωρινές δικαιώσεις συμβασιούχων ακόμα και τις αναβολές τέτοιων υποθέσεων, εμφανίζοντας τες περίπου ως προϊόν προσυνεννόησης και αξιώνοντας την εφαρμογή της «τηλεφωνικής» απόφασης, παρόλο που με οριακή πλειοψηφία ανατράπηκε τότε η ευνοϊκή για τους συμβασιούχους 18/06 απόφαση της Ολομέλειας ΑΠ και ενώ το ζήτημα αυτό εκκρεμεί σήμερα στην πλήρη Ολομέλεια ΑΠ.
 Αδιανόητη η αξίωση του ΝΣΚ
 «Με τρόπο πρωτοφανή και απαράδεκτο το ΝΣΚ ελέγχει τη χορήγηση ασφαλιστικών μέτρων-προσωρινών διαταγών από τους αρμόδιους δικαστές για τους συμβασιούχους stage», τονίζει η Ολομέλεια των δικηγορικών συλλόγων, υπογραμμίζοντας ειρωνικά ότι «προφανώς τα μέλη του ΝΣΚ αγνοούν ότι βάσει του Συντάγματος (άρθρο 87) οι δικαστές απολαμβάνουν προσωπική και λειτουργική ανεξαρτησία».
 Η Ολομέλεια των δικηγορικών συλλόγων, υπό τον πρόεδρό της Ι. Αδαμόπουλο, χαρακτηρίζει αδιανόητη την αξίωση του ΝΣΚ να συμμορφώνονται οι δικαστές με προηγούμενα νομολογιακά πορίσματα (όπως της «τηλεφωνικής» απόφασης για τους συνταξιούχους), ακόμα και όταν έχουν αντίθετη νομική άποψη, νόμιμα αιτιολογημένη και σύμφωνη με τις αποφάσεις του Ευρωπαϊκού Δικαστηρίου. Η Ολομέλεια, επισημαίνοντας ότι ο δικαστικός έλεγχος της συνταγματικότητας των νόμων είναι διάχυτος και συγκεκριμένος, τονίζει ότι θα ανέμενε από το ΝΣΚ την υπεύθυνη τοποθέτησή του σε ζητήματα των αρμοδιοτήτων και όχι κρίσεις και σχόλια που απαξιώνουν τον θεσμικό του ρόλο.
 Επίσης, ζητεί να ελεγχθούν πειθαρχικά ηγετικά στελέχη του ΝΣΚ και όσα μέλη του (17) συνυπέγραψαν το επίμαχο πρακτικό, καλώντας να παρέμβουν άμεσα ο πρόεδρος και ο εισαγγελέας ΑΠ.
 Οι δικηγόροι καταλογίζουν στο ΝΣΚ ότι στηλιτεύει αόριστα και απροσδιόριστα μη κατονομαζόμενες υποτιθέμενες δικηγορικές πρακτικές, που γίνονται όμως δεκτές ως σύννομες από τα δικαστήρια, και το καλεί, εάν γνωρίζει κάτι συγκεκριμένο, να προβεί


text:
σε επώνυμες καταγγελίες.
 Σε καμία όμως, περίπτωση -καταλήγει η Ολομέλεια των δικηγορικών συλλόγων- δεν επιτρέπεται στο ΝΣΚ να σπιλώνει με αυτό τον τρόπο τη Δικαιοσύνη στο σύνολό της, παρεμβαίνοντας στην προσωπική και λειτουργική ανεξαρτησία των δικαστών.
 Σύμφωνα με πληροφορίες, η παρέμβαση του ΝΣΚ προκάλεσε δυσφορία και σε δικαστικούς κύκλους, ενώ το επίμαχο πρακτικό απέκρουσε και η Ενωση Ελλήνων Εργατολόγων ως απαράδεκτο, προσβλητικό για τον νομικό πολιτισμό της χώρας, καθώς επεμβαίνει στην ελεύθερη και συνταγματικά κατοχυρωμένη ανεξάρτητη κρίση των δικαστών.
 πηγή : Εφημερίδα ΕΘΝΟΣ
 Δικαίωση συμβασιούχων του ΟΠΑΠ από τον Άρειο Πάγο
 Από το Εργατικό Τμήμα του Αρείου Πάγου δικαιώθηκαν δύο συμβασιούχοι του ΟΠΑΠ με την υπ' αριθμ. 310/2010 απόφασή του. Ειδικότερα, οι αρεοπαγίτες κάνοντας δεκτή την εισήγηση του συναδέλφου τους Σπυρ. Ζιάκα αναίρεσαν εφετειακή απόφαση η οποία έκανε δεκτές τις θέσεις του ΟΠΑΠ.
 Αναλυτικότερα, οι δύο συμβασιούχοι εργάστηκαν, ο μεν πρώτος την τετραετία 1994 - 1998, ο δε δεύτερος τη διετία 1996 - 1998. Ο πρώτος εργάστηκε με πενθήμερη εβδομαδιαία εργασία και με ωράριο δέκα ωρών ημερησίως και εν συνεχεία με τριήμερη εβδομαδιαία εργασία και με το ίδιο ημερήσιο ωράριο. Ο δεύτερος εργάστηκε με πενθήμερη εβδομαδιαία εργασία και με ωράριο 9,5 ωρών ημερησίως και στη συνέχεια με τριήμερη εβδομαδιαία απασχόληση και το ίδιο ωράριο.
 Οι δύο συμβασιούχοι ζήτησαν να τους αναγνωριστεί σύμφωνα με το «Διάταγμα Παυλόπουλου» (Π.Δ. 164/2004) ότι οι συμβάσεις τους είχαν το χαρακτήρα συμβάσεων εργασίας αορίστου χρόνου μερικής απασχόλησης. Το αίτημά τους όμως απορρίφθηκε από τον ΟΠΑΠ.
 Κατόπιν αυτών, κρίθηκαν νόμιμες οι αγωγές των δύο συμβασιούχων, καθώς στηρίζονται στα ΠΔ 81/2003 και 164/2003, αλλά παράλληλα υπογραμμίζεται στη δικαστική απόφαση ότι συντρέχουν και οι διατάξεις εκείνες για το χαρακτηρισμό των επίμαχων συμβάσεων εργασίας ορισμένου χρόνου μερικής απασχόλησης, ως συμβάσεων εργασίας αορίστου χρόνου μερικής απασχολήσεως.
 Σε έλεγχο για ξέπλυμα από τις αρμόδιες αρχές τα συμβόλαια της «Ασπίς»
 Ταχυδρομούνται από 7.2.2011 οι 250.000 επιστολές προς τους ισάριθμους ασφαλισμένους της εταιρείας
 Η διαδικασία ξεκινάει από αύριο Δευτέρα, με την ταχυδρόμηση 250.000 επιστολών προς ισάριθμους ασφαλισμένους μέσω των οποίων ο κ. Γιάννης Παντελίδης θα τους καλεί να αιτιολογήσουν την προέλευση των χρημάτων που έχουν τοποθετηθεί στα συγκεκριμένα συμβόλαια και κατά πόσον η επένδυση τεκμηριώνεται από τα στοιχεία της φορολογικής τους δήλωσης ή την προσφορά περιουσιακών στοιχείων, όπως ακίνητα, κινητές αξίες κ.ά.
 Οι 250.000 ασφαλισμένοι που θα λάβουν στα χέρια τους τις παραπάνω επιστολές έχουν τοποθετήσει ποσά άνω των 30.000 ευρώ σε ασφαλιστήρια συμβόλαια της «Ασπίς Πρόνοια» και της Commercial Value, αλλά η εφαρμογή του νόμου για το ξέπλυμα μαύρου χρήματος θα επεκταθεί και σε εκείνους που έχουν τοποθετήσει μικρότερα ποσά, πάνω από 15.000 ευρώ.
 Η ενεργοποίηση του νόμου για όλες τις κατηγορίες των ασφαλισμένων αποτελεί ουσιαστικά υποχρέωση που προκύπτει από τη νομοθεσία για το ξέπλυμα, η οποία ισχύει για όλο τον χρηματοοικονομικό κλάδο και φυσικά και για τις ασφαλιστικές εταιρείες. Η σχετική υποχρέωση, μάλιστα, εξειδικεύθηκε με απόφαση της Επιτροπής Εποπτείας Ιδιωτικής Ασφάλισης, δηλαδή της προηγούμενης εποπτικής αρχής και εκδόθηκε στις 24 Μαρτίου 2008, χωρίς ωστόσο ποτέ να εφαρμοστεί.
 Η ενεργοποίηση της νομοθεσίας ειδικά για την περίπτωση της «Ασπίς Πρόνοια» αποκτά εξαιρετικό ενδιαφέρον, καθώς,


text:
όπως προκύπτει από τη σύνθεση του χαρτοφυλακίου της εταιρείας, η πλειοψηφία των συμβολαίων συνήφθη την τελευταία τριετία πριν από την ανάκλησή της άδειας λειτουργίας της, τον Σεπτέμβριο του 2009.
 Το θέμα δεν αφήνει αμέτοχες και τις τράπεζες, μέσω των οποίων γινόταν η κατάθεση των χρημάτων για λογαριασμό της εταιρείας. Η ενημέρωση της αρμόδιας αρχής για όλες τις ύποπτες συναλλαγές ισχύει από το 2005 βάσει του νόμου 3424 για την «πρόληψη της χρησιμοποίησης του χρηματοπιστωτικού συστήματος με σκοπό τη νομιμοποίηση εσόδων από εγκληματικές δραστηριότητες», ενώ ο έλεγχος των συναλλαγών αφορά ποσά άνω των 15.000 ευρώ.
 Το χαρτοφυλάκιο της «Ασπίς Πρόνοια» περιλαμβάνει 27.560 ασφαλιστήρια εφ' άπαξ καταβολών, δηλαδή ασφαλίστρων που επενδύθηκαν εφ' άπαξ, όταν το σύνολο των ασφαλιστηρίων συμβολαίων της είναι 195.711. Από τη σύνθεση των απαιτήσεων που δημιουργούν τα συμβόλαια φαίνεται ότι αυτά τα 27.560 έχουν απαιτήσεις συνολικού ύψους 420 εκατ., στο σύνολο των 456,5 εκατομμυρίων που είναι οι υποχρεώσεις της εταιρείας. Πρόκειται, λοιπόν, για χρήματα που επενδύθηκαν με εφ' άπαξ καταβολές και οι δικαιούχοι τους θα πρέπει να δικαιολογήσουν την προέλευση αυτών των χρημάτων που γεννάει τη συντριπτική πλειοψηφία των απαιτήσεων.
 Ανάλυση συμβολαίων
 Είναι χαρακτηριστικό ότι σε δύο μόλις συμβόλαια έχουν επενδυθεί 14,8 εκατ., ένα συμβόλαιο είναι ύψους 2,2 εκατ., 17 συμβόλαια 20,5 εκατ. κ. ο. κ. Aνω των 50.000 και έως 100.000 ευρώ έχουν βρεθεί 952 συμβόλαια, που γεννούν απαιτήσεις 64,5 εκατ. ευρώ, ενώ ο κύριος όγκος των συμβολαίων που ανέρχεται σε 10.611 είναι συμβόλαια έως 50.000 με ασφάλιστρα που προσεγγίζουν τα 120 εκατ.
 Oι ασφαλισμένοι που έχουν στα χέρια τους αυτά τα συμβόλαια θα κληθούν να αποδείξουν την προέλευση των χρημάτων που επενδύθηκαν και είναι βέβαιο ότι αυτό δεν θα είναι εύκολο σε όλες τις περιπτώσεις.
 Πηγή Καθημερινή, Τζώρτζη Ευγενία
 Ο γόρδιος δεσμός με την εκκαθάριση της COMMERCIAL VALUE
 Σωρεία νομικών προβλημάτων ανακύπτουν κατά την εκκαθάριση της Commercial Value, καθιστώντας -δέκα μήνες μετά την ανάκληση της άδειας λειτουργίας της εταιρείας- τη διαδικασία εξαιρετικά δύσκολη και χρονοβόρα. Τα προβλήματα αυτά επικαλείται ο επόπτης Χαρτοφυλακίου Ζωής στην έκθεση που έχει συντάξει προς την Τράπεζα της Ελλάδος, στην οποία περιγράφει τις πρωτοβουλίες που έχουν αναληφθεί μέχρι σήμερα.
 Οπως αναφέρεται στη σχετική έκθεση, οι δικαστικές διενέξεις που θα ανακύψουν, οι οποίες εκτιμάται ότι θα είναι πάρα πολλές και θα ολοκληρωθούν σε βάθος 3 έως 7 χρόνων, καθιστούν αδύνατη την ολοκλήρωση των διαδικασιών εκκαθάρισης και ρευστοποίησης των απαιτήσεων της εταιρείας. Την ίδια στιγμή, σε πλήρη εξέλιξη είναι οι δικαστικές διενέξεις για την ανάκτηση των ποσών που έφυγαν από την εταιρεία με προορισμό την Κύπρο και την Ελβετία, και η τύχη των οποίων αναζητείται μέχρι σήμερα.
 Η προσπάθεια διασταύρωσης των εγγραφών στα βιβλία της εταιρείας, όπως σημειώνεται στην έκθεση, φέρνει στην επιφάνεια σημαντικές διαφορές με τα επικαλούμενα από οφειλέτες και τρίτους στοιχεία, δυσκολεύοντας τον προσδιορισμό της αξίας σημαντικών περιουσιακών στοιχείων της εταιρείας.
 Χαρακτηριστικές είναι οι απαιτήσεις της εταιρείας κατά του κυπριακού ομίλου Advantage Holdings, τόσο ως προς τα ποσά που η Commercial Value απέστειλε κατά καιρούς σε αυτόν όσο και ως προς την τύχη αυτών των χρημάτων, δεδομένου ότι φέρονται να έχουν διατεθεί για


text:
την εξαγορά άλλων εταιρειών. Σημειώνεται ότι τα ποσά που έφυγαν από την Commercial Value με προορισμό την Κύπρο υπολογίζονται σε 75 εκατ. ευρώ και η υπόθεση της διασταύρωσης των εγγράφων που βρέθηκαν στα γραφεία της εταιρείας με αυτά που έχουν κατατεθεί στις αρμόδιες κυπριακές αρχές έχει ανατεθεί σε κυπριακό δικηγορικό γραφείο.
 Αντίστοιχη είναι η τύχη των 15 εκατ. ευρώ που έφυγαν από την εταιρεία με προορισμό της αγγλική Hestiun. Για το ποσό, όπως αναφέρεται στην έκθεση, η εταιρεία είχε αρχίσει πριν από την ανάκλησή της δικαστική διένεξη με ανάθεση σε ελβετικό δικηγορικό γραφείο, η οποία συνεχίστηκε και έχει προοπτική θετικής έκβασης, καθώς αναμένεται η απόφαση του Εμποροδικείου Ζυρίχης. Οπως επισημαίνει πάντως ο επόπτης, πιθανολογείται η ανάγκη νέου δικαστικού αγώνα, αυτή τη φορά κατά της ελβετικής τράπεζας Credit Suisse, η οποία επικαλείται δικαιώματα επί του ποσού των 15 εκατ. ευρώ.
 Η περίπτωση της Ρουμανίας και των ακινήτων που η εταιρεία φέρεται να είχε αγοράσει εκεί ελέγχεται από ρουμανικό δικηγορικό γραφείο που διερευνά την αξιοπιστία των εγγράφων τα οποία βρέθηκαν στα γραφεία της εταιρείας και αυτών που είναι κατατεθειμένα στις αρμόδιες ρουμανικές αρχές, και η σχετική έκθεση αναμένεται έως το τέλος του χρόνου. Σημειώνεται ότι ο έλεγχος που είχε κάνει η εποπτική αρχή είχε αποκαλύψει ότι η εταιρεία είχε εγγράψει στα βιβλία της τα σχετικά ακίνητα έναντι αξίας 24 εκατ. ευρώ, ενώ η πραγματική αξία τους δεν ξεπερνούσε το 1 εκατ. ευρώ. Ο έλεγχος και οι διασταυρώσεις επεκτείνονται για τη διαπίστωση:
 •του πραγματικού αριθμού των μεριδίων σε επενδυτικά συμβόλαια που θα έπρεπε να έχει η εταιρεία με βάση τα συμβόλαια που έχει συνάψει
 •της τύχης που είχαν οι επιταγές που είχε εκδώσει η εταιρεία στο χρονικό διάστημα πριν από την ανάκλησή της και αφορούν κυρίως εξαγορές ασφαλιστηρίων συμβολαίων, οι οποίες θα ακυρωθούν και θα επανέλθουν στο ενεργό χαρτοφυλάκιο
 •των οφειλών από συνεργάτες από τα μη εισπραχθέντα ποσά ασφαλίστρων από ασφαλισμένους
 •της αξίας της συμμετοχής της εταιρείας στις κυπριακές Leda και Advantage Holdings, με στόχο τον πρoσδιορισμό της πραγματικής εσωτερικής τους αξίας.
 Σημειώνεται ότι το σύνολο των υποχρεώσεων της εταιρείας σε εκκρεμείς ζημίες, δηλαδή οφειλές προς ασφαλισμένους, ανέρχεται στα 12 εκατ. ευρώ. Από αυτά τα 3,8 εκατ. ευρώ υπολογίζεται ότι είναι υποχρεώσεις σε φορείς υγείας, δηλαδή απαιτήσεις νοσηλευτικών ιδρυμάτων και γιατρών.
 Οι υποχρεώσεις σε πρώην ασφαλισμένους
 Στα τέλη Ιανουαρίου εκτιμάται ότι θα οριστικοποιηθεί το Χαρτοφυλάκιο της Commercial Value, που θα περιλαμβάνει ονομαστικά τις τελικές υποχρεώσεις της εταιρείας προς τους πρώην ασφαλισμένους της. Αυτό προβλέπει το χρονοδιάγραμμα των ενεργειών του Επόπτη Χαρτοφυλακίου, ο οποίος έχει ορίσει ως καταληκτική ημερομηνία για τη διατύπωση αντιρρήσεων από τους ασφαλισμένους της εταιρείας την 30ή Δεκεμβρίου 2009, προκειμένου στη συνέχεια να συνταχθεί το οριστικό Χαρτοφυλάκιο. Παρά το γεγονός ότι η περίπτωση της Commercial Value είχε αρχικά θεωρηθεί ότι θα ήταν πιο εύκολη σε σχέση με αυτή της «Ασπίς» ως προς τη δυνατότητα εξεύρεσης αναδόχου, οι ελπίδες αυτές δεν φαίνεται να επιβεβαιώνονται. Η προοπτική πάντως αυτή δεν φαίνεται να έχει απομακρυνθεί ακόμα οριστικά και θα κριθεί μετά και την ολοκλήρωση από την εταιρεία Ernst & Young του υπολογισμού των μαθηματικών


text:
αποθεμάτων της εταιρείας. Η ανάθεση της μελέτης έγινε κατόπιν σχετικού αιτήματος που είχαν διατυπώσει κυρίως πολυεθνικές εταιρείες και το πόρισμα του ελέγχου θα παραδοθεί στις αρχές Ιανουαρίου. Σημειώνεται ότι οι ασφαλισμένοι του κλάδου ζωής της Commercial Value υπολογίζονται σε 50.000 περίπου, ενώ το έλλειμμα της εταιρείας, με βάση τον αρχικό προσδιορισμό που είχε κάνει ο επόπτης Χαρτοφυλακίου Ζωής, υπολογίζεται σε 100 εκατ. ευρώ.
 ΓΝΩΜΟΔΟΤΗΣΗ ΤΟΥ ΑΝΤΙΕΙΣΑΓΓΕΛΕΑ ΤΟΥ ΑΡΕΙΟΥ ΠΑΓΟΥ ΓΙΑ ΤΗ ΣΥΜΜΟΡΦΩΣΗ ΤΟΥ ΔΗΜΟΣΙΟΥ ΜΕ ΤΙΣ ΠΡΟΣΩΡΙΝΕΣ ΔΙΚΑΣΤΙΚΕΣ ΑΠΟΦΑΣΕΙΣ ΥΠΕΡ ΤΩΝ ΣΥΜΒΑΣΙΟΥΧΩΝ
 Τη συμμόρφωση του Δημοσίου, των ΟΤΑ και των ΝΠΔΔ με τις προσωρινές διαταγές των δικαστηρίων, που επιβάλουν την παραμονή των συμβασιούχων στην εργασία τους, ζητά, με γνωμοδότησή του, ο αντεισαγγελέας του Αρείου Πάγου Γ. Κολιοκώστας.
 Η υπ ́ αριθμ. 7/2010 γνωμοδότηση του αντιεισαγγελέα εκδόθηκε ύστερα από σχετικό ερώτημα της Νομαρχιακής Αυτοδιοίκησης Θεσσαλονίκης. Σύμφωνα με την εισαγγελική γνωμοδότηση, η άρνηση των υπευθύνων του Δημοσίου, των Οργανισμών Τοπικής Αυτοδιοίκησης και των Νομικών Προσώπων Δημοσίου Δικαίου να συμμορφωθούν στις προσωρινές διαταγές παραβιάζει τα άρθρα 20, 28 και 95 του Συντάγματος, το άρθρο 904 του Κώδικα Πολιτικής Δικονομίας και το άρθρο 6 της Ευρωπαϊκής Σύμβασης Δικαιωμάτων του Ανθρώπου. Ο αντιεισαγγελέας προσθέτει οι όσοι αρνούνται να εφαρμόσουν τις προσωρινές διαταγές απειλούνται με φυλάκιση μέχρι ενός έτους. Όπως τονίζεται στη γνωμοδότηση, το Ελεγκτικό Συνέδριο οφείλει να εγκρίνει τα χρηματικά εντάλματα των συμβασιούχων για το χρονικό διάστημα που ορίζεται στην προσωρινή διαταγή.
 Εκθεση-κόλαφος για το σκάνδαλο της Ασπίς Πρόνοια
 Ατασθαλίες και ύποπτες μεταφορές ποσών μεταξύ των εταιρειών του ομίλου διαπίστωσαν οι ορκωτοί λογιστές
 «Σημαντική λογιστική αταξία» και «ανορθόδοξες εγγραφές» είναι οι επιεικείς όροι που χρησιμοποιούν οι δύο ορκωτοί λογιστές του ελεγκτικού οίκου Baker Tilly στην έκθεση που έχουν συντάξει για την πορεία της εκκαθάρισης στις εταιρείες Ασπίς Πρόνοια.
 Οι δύο ορκωτοί λογιστές στην 20σέλιδη έκθεση που έχουν συντάξει για λογαριασμό των δύο Εποπτών που διενεργούν την εκκαθάριση στην Ασπίς Πρόνοια κάνουν λόγο για «ποσά κονδυλίων που μεταφέρονται διαδοχικά σε άσχετους λογαριασμούς, γεγονός που καθιστά εξαιρετικά δυσχερές και χρονοβόρο το έργο της εξακρίβωσης της ειλικρίνειας του περιεχομένου των λογαριασμών της εταιρείας».
 Ενδεικτική είναι η διαδρομή 7,1 εκατ. ευρώ, που όπως σημειώνουν οι ελεγκτές, μεταφέρθηκαν από τον λογαριασμό «χρεώστες ασφαλίστρων» σε άσχετο λογαριασμό της Aspis Holding και από εκεί σε άσχετους λογαριασμούς της Aspis Μεσιτείας Ασφαλιστών και στη συνέχεια σε χρέωση του λογαριασμού «προβλέψεις επισφαλειών». Με αυτόν τον τρόπο, καταλήγουν «έμμεσα μια απαίτηση της εταιρείας Ασπίς Πρόνοια έκλεισε στα αποτελέσματα χρήσης και εξαφανίστηκε με την αιτιολογία της ανεπίδεκτης είσπραξης».
 Η πρακτική αυτή που χρησιμοποιήθηκε κατά κόρον από τη διοίκηση της εταιρείας, φέρνει στην επιφάνεια όλες τις λογιστικές ατασθαλίες και τις μεταφορές ποσών μεταξύ των εταιρειών του ομίλου, στην προσπάθεια του βασικού μετόχου είτε να προσποριστεί χρήματα της εταιρείας είτε να καλύψει τρύπες συγγενών εταιρειών.
 Ενδεικτικές είναι και οι απαιτήσεις ύψους 56,1 εκατ. ευρώ και οι υποχρεώσεις ύψους 71,9 εκατ. ευρώ από και προς τις εταιρείες Ασπίς Κάπιταλ, Aspis Ομιλος Εταιρειών, Aspis Holding Public, Δωρογραφοτεχνική, Μπράιτ, Fewsley Holdings, Leda, Ασπίς Πρόνοια ΑΕΑΖ, αλλά και τα φυσικά πρόσωπα Τσιρίκος Χρήστος, Αυδής Βασίλης, Σπύρος Σπύρου και Παύλος Ψωμιάδης, οι οποίες


text:
όπως επισημαίνεται στην έκθεση «γίνονται χωρίς να υπάρχουν ουσιαστικά πραγματικές εμπορικές συναλλαγές».
 Διαπιστώθηκε επίσης ότι είχαν εκδοθεί 56 επενδυτικά ασφαλιστήρια συμβόλαια συνολικού ύψους 9,9 εκατ. ευρώ, τα οποία αν και έχουν χαρακτηριστεί εισπραχθέντα δεν έγινε εισροή χρημάτων. Σύμφωνα με την εκτίμηση του ελεγκτικού οίκου «αφορούσε ατομικές υποχρεώσεις του βασικού μετόχου Παύλου Ψωμιάδη, που μετατράπηκαν σε υποχρεώσεις της εταιρείας».
 Αντίστοιχα διαπιστώνεται ότι υπάρχει σημαντικός αριθμός ζημιών που ενώ φαίνονται ως εξοφλημένες, δεν έχει απεικονιστεί στα βιβλία της εταιρείας σχετική πληρωμή, ενώ για 3.000 ασφαλιστήρια συμβόλαια αποδεικνύεται ότι οι ασφαλισμένοι κατέβαλαν μικρότερο εφάπαξ ποσό από αυτό που αναφερόταν στο συμβόλαιο. Αλλοι 2.500 φάκελοι ζημιών ελέγχονται ως προς τον προσδιορισμό του ύψους τους και άλλοι 3.700 φάκελοι ομαδικών ασφαλιστηρίων ζωής, ελέγχονται ως προς την ορθότητά των χρεώσεων των νοσοκομείων και των συνεργατών.
 Ο μακρύς κατάλογος των «ανορθόδοξων προσαρμογών» περιλαμβάνει επίσης αναλήψεις μετρητών ύψους 5,1 εκατ. ευρώ από τις τράπεζες που δεν εμφανίζονται στα βιβλία της εταιρείας, καταθέσεις 1,4 εκατ. ευρώ που επίσης δεν εμφανίζονται στα βιβλία, αντίστοιχες πιστώσεις 2,1 εκατ. ευρώ, 6,4 εκατ. ευρώ αναλήψεις καθώς και 9,2 εκατ. ευρώ καταθέσεις, που όμως σημειώνουν οι ελεγκτές είναι «αδιερεύνητες».
 Μόλις 5 εκατ. τα περιουσιακά στοιχείαΗ πιθανότητα ικανοποίησης των ασφαλισμένων από τα περιουσιακά στοιχεία της εταιρείας περιορίζεται από το γεγονός ότι το σύνολο των συμμετοχών του ομίλου στις Aspis Bank, Ασπίς ΑΕΑΖ, Ασπίς ΑΕΓΑ, Ασπίς Κτηματική, Commercial Value και E Valley και τις κυπριακές εταιρείες Leda, Liberty, Aspis Holding έχει απομειωθεί από τα 135,9 εκατ. ευρώ σε μόλις 5 εκατ. ευρώ. Στα 5 εκατ. ευρώ έχει απομειωθεί και η ασφαλιστική τοποθέτηση των εσωτερικών μεταβλητών κεφαλαίων, δηλαδή των επενδυτικών προϊόντων unit linked, τα οποία η εταιρεία διέθετε με εγγυημένη απόδοση – όρος που αμφισβητείται ως προς τη νομιμότητά του. Οπως σημειώνεται στην έκθεση, τα συμβόλαια αυτά ενσωματώνουν υποχρέωση της εταιρείας, ύψους 45,8 εκατ. ευρώ, χωρίς να υπολογιστεί η εγγύηση ή 145,8 εκατ. ευρώ εάν συνυπολογιστεί και η εγγύηση. Είναι χαρακτηριστικό ότι από τη συνολική ασφαλιστική τοποθέτηση ποσοστό 71,8% ή 24,5 εκατ. ευρώ είχε επενδυθεί σε μετοχές και ομόλογα των εταιρειών του ομίλου, ενώ μόνο η επένδυση στη Leda ανερχόταν στο 37,7%.
 ΤΟ 20% ΤΩΝ ΦΑΡΜΑΚΕΙΩΝ ΘΑ ΕΙΝΑΙ ΑΝΟΙΧΤΑ ΠΛΕΟΝ ΤΟ ΣΑΒΒΑΤΟ
 Σήμερα ο νόμος προβλέπει ότι κατά την ημέρα του Σαββάτου είναι δυνατόν να εφημερεύει έως το 20% των φαρμακείων κάθε Συλλόγου, ωστόσο εφημερεύει μόνο το 6%, με αποτέλεσμα να μην είναι εφικτή η εξυπηρέτηση του καταναλωτικού κοινού.
 Επιπλέον, είναι γεγονός ότι το Σάββατο αποτελεί την ημέρα, κατά την οποία παρατηρείται η μεγαλύτερη κίνηση σε όλα τα εμπορικά καταστήματα, διότι η συγκεκριμένη ημέρα είναι η μοναδική, η οποία μπορεί να διατεθεί από την συντριπτική πλειοψηφία των εργαζομένων, δεδομένης της πενθήμερης εργασίας τους, προκειμένου να προμηθευτούν όλα τα απαραίτητα προϊόντα για την κάλυψη των αναγκών των οικογενειών τους. Η έλλειψη χρόνου, ακόμα και προς ικανοποίηση βασικών αναγκών που παρατηρείται στη σύγχρονη εποχή, οδηγεί αναγκαστικά τους εργαζόμενους να επιλέγουν το Σάββατο ως την ημέρα κατά την οποία θα πρέπει να επισκεφτούν κάθε είδους καταστήματα πώλησης προϊόντων.
 Για τους λόγους αυτούς προφανώς, ο Υπουργός Υγείας ζήτησε να είναι ανοιχτά


text:
κατά το Σάββατο περισσότερα φαρμακεία από το 6% από τους φαρμακοποιούς της Αττικής.Εφόσον εφαρμοστεί η ως άνω πρόταση 700 φαρμακεία στην Αττική θα είναι ανοιχτά κάθε Σάββατο.
 Εξάλλου, οι φαρμακοποιοί απέρριψαν εξαρχής την αρχική πρόταση να είναι ανοιχτά τα φαρμακεία έξι μέρες την εβδομάδα, καθώς όπως ανέφεραν οι εκπρόσωποι του Πανελλήνιου Φαρμακευτικού Συλλόγου (ΠΦΣ), στη χθεσινή συνάντηση που είχαν με τον υπουργό Υγείας, αν εφημερεύει το 20% μπορούν να καλυφθούν οι ανάγκες του καταναλωτικού κοινού.
 Ωστόσο, γνώμη μας είναι, ότι τούτο θα πρέπει να κριθεί ανάλογα με τις ιδιαίτερες συγκεκριμένες συνθήκες κάθε περιοχής.
 Διαβάστε περισσότερα για το θέμα στο : Γρηγόρης Χρ. Δρόσος - Δικηγόρος: ΓΝΩΜΟΔΟΤΗΣΕΙΣ http://gdrosos.blogspot.com/p/blog-page_76.html#ixzz14yH3kuDh
 ΠΡΟΣ ΜΙΑ ΤΡΟΠΟΠΟΙΗΣΗ ΤΗΣ ΣΥΝΘΗΚΗΣ ΤΗΣ ΛΙΣΑΒΟΝΑΣ
 Οι αρχηγοί κρατών και κυβερνήσεων της ΕΕ άνοιξαν το δρόμο για μία "περιορισμένη", αλλά όχι και χωρίς κινδύνους, τροποποίηση της συνθήκης της Λισαβόνας, η οποία θα δώσει στην ευρωζώνη τη δυνατότητα να αντισταθεί αποτελεσματικότερα στις μελλοντικές οικονομικές κρίσεις, έπειτα από την ελληνική προειδοποιητική βολή.
 Κατά τη διάρκεια των "σκληρών", σύμφωνα με την γερμανίδα καγκελάριο, διαπραγματεύσεων, οι ηγέτες της ΕΕ συμφώνησαν να ξεκινήσουν διαβουλεύσεις για την τροποποίηση της συνθήκης.
 Η τελική απόφαση θα ληφθεί κατά τη διάρκεια της επόμενης συνόδου κορυφής τον Δεκέμβριο με στόχο την ολοκλήρωση της διαδικασίας μέχρι τα μέσα του 2013.
 Ακολουθούν τα βασικά σημεία της συμφωνίας στην οποία κατέληξαν οι ηγέτες της ΕΕ:
 Δημιουργία μόνιμου μηχανισμού διαχείρισης των κρίσεων
 Οι αρχηγοί των κρατών και των κυβερνήσεων της ΕΕ συμφωνούν ως προς την ανάγκη σύστασης μόνιμου μηχανισμού κρίσης για τη διασφάλιση της χρηματοπιστωτικής σταθερότητας της ζώνης του ευρώ.
 Ο μηχανισμός θα αντικαταστήσει το ταμείο υποστήριξης της ευρωζώνης που συστάθηκε την άνοιξη, έπειτα από την ελληνική κρίση.
 Η Ευρωπαϊκή Επιτροπή θα αναλάβει σε στενή συνεργασία με τον πρόεδρο της ΕΕ Χέρμαν βαν Ρομπέι την προπαρασκευαστική εργασία για τη γενική διευθέτηση του μελλοντικού μηχανισμού.
 Ειδικότερα, θα πρέπει να επεξεργασθεί τον ρόλο του ιδιωτικού τομέα στον μηχανισμό. Οι τράπεζες οι οποίες δανείζουν χρήματα στις κυβερνήσεις μπορούν να κληθούν να συμμετάσχουν στο εγχείρημα. θα εξετασθεί επίσης ο ρόλος του Διεθνούς Νομισματικού Ταμείου, το οποίο μπορεί να επεμβαίνει με τη μορφή δανείων.
 Οι χώρες που θα προσφεύγουν στον μηχανισμό αυτόν θα πρέπει να πληρούν πολύ αυστηρά κριτήρια.
 Περιορισμένη τροποποίηση της Συνθήκης της Ενωσης
 Με στόχο τη σύσταση του μηχανισμού κρίσης, οι ηγέτες της ΕΕ ́"καλούν τον πρόεδρο" της ΕΕ να ηγηθεί διαπραγματεύσεων με τα κράτη ως προς την περιορισμένη τροποποίηση της συνθήκης.
 Οι ηγέτες της ΕΕ θα συζητήσουν και πάλι το θέμα τον Δεκέμβριο "ώστε να λάβουν την τελική απόφαση" για την "περιορισμένη" τροποποίηση της Συνθήκης, ώστε όλες οι μετατροπές να έχουν επικυρωθεί μέχρι τα μέσα του 2013, οπότε και εκπνέει η ισχύς του Ταμείου Υποστήριξης.
 Η τροποποίηση της Συνθήκης μπορεί να γίνει μέσω μιας "απλοποιημένης διαδικασίας", που θα επιτρέψει τη γρήγορη εξέλιξή της και θα δώσει τη δυνατότητα να αποφευχθούν τα δημοψηφίσματα κατά τη διάρκεια της διαδικασίας επικύρωσης.
 Η εξέταση της ρήτρας αυτής, η οποία υποστηρίζεται από τη Γερμανία, αναβάλλεται. Ο Χέρμαν βαν Ρομπέι "θα εξετάσει αργότερα το θέμα πιθανής προσωρινής αφαίρεσης του δικαιώματος ψήφου στο πλαίσιο των


text:
ευρωπαϊκών συμβουλίων για τις χώρες της ευρωζώνης που επιδεικνύουν υπερβολική δημοσιονομική χαλαρότητα . Αυτή η επιλογή δεν θα αντιμετωπίζεται παρά "σε περίπτωση διαρκούς απειλής της σταθερότητας στο σύνολο της ευρωζώνης".
 Δεδομένων των αντιρρήσεων μεγάλου αριθμού ευρωπαϊκών χωρών απέναντι στην ιδέα αυτή, δεν είναι πολύ πιθανή η θέσπιση των πολιτικών αυτών κυρώσεων.
 Οι ευρωπαίοι ηγέτες δέχθηκαν με απροθυμία να ξεκινήσουν την επιχείρηση τροποποίησης της Συνθήκης της Λισαβόνας, πριν ακόμη στεγνώσει η μελάνη των υπογραφών επικύρωσής της, μόλις έναν χρόνο μετά την έναρξη της ισχύος της και έπειτα από την εξαιρετικά δύσκολη έγκρισή της από τη Ιρλανδία και την Τσεχική Δημοκρατία.
 Σύμφωνα με το τελευταίο σχέδιο συμπερασμάτων του Ευρωπαϊκού Συβουλίου, "οι 27 αρχηγοί κρατών και κυβερνήσεων συμφωνούν στη δημιουργία ενός μόνιμου μηχανισμού διαχείρισης κρίσεων, ο οποίος θα διασφαλίζει τη χρηματοπιστωτική σταθερότητα της ευρωζώνης στο σύνολό της".
 Επιπλέον, οι «27» καλούν τον πρόεδρο του Ευρωπαϊκού Συμβουλίου, Χέρμαν Βαν Ρόμπαϊ, να ξεκινήσει διαβουλεύσεις με τα κράτη-μέλη, σχετικά με την «περιορισμένη αλλαγή της συνθήκης». Η αλλαγή της Συνθήκης, όπως αναφερει το σχέδιο συμπερασμάτων, είναι απαραίτητη για τη δημιουργία του μόνιμου μηχανισμού διαχείρισης κρίσεων, χωρίς να θίγεται το Άρθρο 125 (σ.σ. το Άρθρο 125 της Συνθήκης της Λισαβόνας προβλέπει ότι τα κράτη-μέλη της ευρωζώνης δεν αναλαμβάνουν την κάλυψη των χρεών καμίας χώρας μέλους του ευρώ - bail out clause).
 Ακόμα, οι 27 ηγέτες καλούν την Ευρωπαϊκή Επιτροπή να ξεκινήσει, σε συνεργασία με τον πρόεδρο του Ευρωπαϊκού Συμβουλίου, εργασίες για τις τεχνικές πτυχές που θα διέπουν τον μελλοντικό μηχανισμό κρίσεων. Επίσης, στο σχέδιο συμπερασμάτων αναφέρεται ότι στο μελλοντικό μηχανισμό θα υπάρχει η συμμετοχή του ιδιωτικού τομέα και του Διεθνούς Νομισματικού Ταμείου και πως οι προϋποθέσεις και τα κριτήρια βάσει των οποίων θα μπορεί μία χώρα να καταφύγει στο μηχανισμό θα είναι πολύ αυστηρές.
 Η ΔΙΚΑΣΤΙΚΗ ΑΠΟΦΑΣΗ ΓΙΑ ΤΟ ΘΑΝΑΤΟ ΤΟΥ ΑΛΕΞΗ ΓΡΗΓΟΡΟΠΟΥΛΟΥ
 Σε μια κατάμεστη, από κόσμο, αίθουσα η πρόεδρος του δικαστηρίου, Αντζελίτα Παπαβασιλείου εκφώνησε την απόφαση, επί της ενοχής, του Μεικτού Ορκωτού Δικαστηρίου για τους δύο ειδικούς φρουρούς, που κατηγορούνται για το θάνατο του Αλέξανδρου Γρηγορόπουλου.
 Το δικαστήριο επίσης έκρινε ένοχο για συνέργια τον Βασίλη Σαραλιώτη με πλειοψηφία 6 προς 1. Ο δικαστής που μειοψήφησε είχε την γνώμη ότι ο δεύτερος ειδικός φρουρός πρέπει να κηρυχθεί αθώος λόγω αμφιβολιών.
 «ΑΣΠΙΣ ΠΡΟΝΟΙΑ ΑΕΑΖ» και «ΑΣΠΙΣ ΠΡΟΝΟΙΑ AΕΓΑ»
 Το παρακάτω κείμενο αναρτήθηκε στην ιστοσελίδα της ΕΠ.Ε.Ι.Α.:
 "Γνωστοποιήθηκε στην ΕΠ.Ε.Ι.Α. από τον Επόπτη Εκκαθάρισης των εταιρειών «ΑΣΠΙΣ ΠΡΟΝΟΙΑ AΕΓΑ» και «ΑΣΠΙΣ ΠΡΟΝΟΙΑ ΑΕΑΖ», κ. Κωνσταντίνο Βλαχογιάννη ότι δυνάμει της από 30/7/2010 προσωρινής διαταγής του κ. Δικαστού του Μονομελούς Πρωτοδικείου Αθηνών (Τμήμα Εκουσίας Δικαιοδοσίας), ο κ. Χρήστος Μπάρκας, Ορκωτός Ελεγκτής – Λογιστής διορίσθηκε προσωρινός εκκαθαριστής ασφαλιστικής εκκαθαρίσεως των εταιρειών «ΑΣΠΙΣ ΠΡΟΝΟΙΑ AΕΓΑ» και «ΑΣΠΙΣ ΠΡΟΝΟΙΑ ΑΕΑΖ». Η εκδίκαση της σχετικής αιτήσεως έχει ορισθεί κατά προτίμηση την 4.4.2011 ενώπιον του Μονομελούς Πρωτοδικείου Αθηνών (Τμήμα Εκουσίας Δικαιοδοσίας PB-14).
 Οι ασφαλισμένοι και ο οιοσδήποτε ενδιαφερόμενος δύναται να επικοινωνεί με τον ανωτέρω Εκκαθαριστή στα τηλ. 210 6180620, 210 6180691 και 210 6180647 στην έδρα των Εταιρειών Κηφισίας αρ. 62, Μαρούσι.".
 Η έκδοση της ανωτέρω προσωρινής διαταγής για διορισμό προσωρινού εκκαθαριστή ασφαλιστικής εκκαθάρισης των εταιρειών


text:
«ΑΣΠΙΣ ΠΡΟΝΟΙΑ AΕΓΑ» και «ΑΣΠΙΣ ΠΡΟΝΟΙΑ ΑΕΑΖ» αποτελεί ένα ακόμη βήμα στην εξέλιξη της μακροχρόνιας διαδικασίας εκκαθάρισης των εταιριών αυτών.
 Σε κάθε περίπτωση θα πρέπει να επισημανθεί ότι η μεγάλη καθυστέρηση της προόδου της διαδικασίας εκκαθάρισης των ανωτέρω εταιριών είναι απαράδεκτη. Δεδομένης της σπουδαιότητας της υποθέσεως της ΑΣΠΙΣ ΠΡΟΝΟΙΑ με τους χιλιάδες εμπλεκόμενους - εγκλωβισμένους ασφαλισμένους, θα έπρεπε η διαδικασία της εκκαθάρισης να είχε εξελιχθεί πολύ πιο γρήγορα και όχι να αντιμετωπίζεται από τη Διοίκηση και τη Δικαιοσύνη σαν να επρόκειτο για μία περίπτωση εκκαθάρισης μιας οποιασδήποτε ανωνύμου εταιρίας.
 Νέο νομοσχέδιο για "ευελιξία" σε εργασιακά θέματα
 Χθες, μετά τη συνάντηση με το προεδρείο του ΣΕΒ, η κ. Κατσέλη δήλωσε: «Θέλουμε να δώσουμε κάποια μεγαλύτερη ευελιξία, αλλά με τρόπο που να μην καταπατώνται τα εργασιακά δικαιώματα». «Οπως έχω πει, θα υπάρξει υπουργική απόφαση μέσα στις επόμενες μέρες για όλα τα θέματα που άπτονται του Μνημονίου».
 Αντιρρησίες ... πληρωμής διοδίων !
 Μια «ρωγμή» του συστήματος είναι αρκετή. Το νομικό κενό που -προφανέστατα- υπάρχει στο ζήτημα της επιβολής διοδίων στις εθνικές οδούς έχει επιτρέψει σε χιλιάδες αγανακτισμένους πολίτες να απαιτούν την ελεύθερη διέλευσή τους από τους σταθμούς λέγοντας απλά... «δεν πληρώνω».
 Την αρχή -έχουν περάσει περίπου δύο χρόνια τώρα- έκαναν οι κάτοικοι των περιοχών οι οποίοι «από το πουθενά» αναγκάστηκαν να καταβάλλουν διόδια για τις καθημερινές τους διαδρομές. «Είμαστε κι εμείς κάτοικοι του νομού Αττικής», λέει στην «Κ» ο κ. Παντελής Κουκουδάκης, κάτοικος Πολυδενδρίου που καθημερινά περνάει από τα διόδια Αφιδνών. «Για να πάω να καταθέσω τη φορολογική μου δήλωση στον Αγιο Στέφανο πληρώνω λες και πάω... Πειραιά», λέει (σ. σ. το σύστημα χρέωσης στη Νέα Οδό είναι χιλιομετρικό). «Στον καλλικρατικό δήμο Ωρωπίων θα έχουμε συνολικά 8 σταθμούς διοδίων!».
 Οπως ήταν αναμενόμενο, στα πρώτα κρούσματα «απείθειας» σημειώθηκαν συγκρούσεις. Οσο όμως το κίνημα άρχισε να γιγαντώνεται, με τη βουβή συναίνεση υπαλλήλων, αλλά και αρχών, οι μπάρες άρχισαν να... σηκώνονται από μόνες τους. Η μάχη δεν ήταν ιδιαίτερη σκληρή. Αρχισε να γίνεται φανερό πως οι εταιρείες δεν είχαν τρόπο διεκδίκησης του αντιτίμου. ́Η τουλάχιστον ότι δεν μπαίνουν στον κόπο...
 Ενα χρόνο... ελευθερίας
 Ο χειρουργός οφθαλμίατρος κ. Βασίλης Παπαδόπουλος, κάτοικος Αφιδνών, έχει να πληρώσει διόδια από τον Οκτώβριο του 2009. Αυτές τις μέρες κλείνει ένα χρόνο ελεύθερων διελεύσεων. «Είμαστε μια τετραμελής οικογένεια που, ελλείψει συγκοινωνιών, κινούμαστε αποκλειστικά με Ι. Χ. Ο κάθε ένας χρειάζεται να καταβάλλει 1.500 - 2.000 ευρώ σε διόδια τον χρόνο. Είναι αστείο, αλλά αν τα βάλεις κάτω θα αγοράζαμε κάθε χρόνο νέο αυτοκίνητο», λέει στην «Κ». Σήμερα, ο κ. Παπαδόπουλος είναι ενεργό μέλος του Πανελλαδικού Συντονιστικού των Επιτροπών Αγώνα Κατοίκων, Πολιτών και Εργαζομένων Ενάντια στα Διόδια (epitropesdiodiastop. blogspot. com), που καθημερινά εγγράφει δεκάδες νέα μέλη. «Οι υποστηρικτές μας είναι δεκάδες χιλιάδες. Δεχόμαστε 300 - 400 τηλέφωνα την ημέρα και η ιστοσελίδα μετράει 3.000 επισκέψεις καθημερινά».
 Η πρακτική που ακολουθούν οι «αντιρρησίες οδηγοί» φτάνοντας σε κάποιο σταθμό διοδίων είναι η εξής: Ενημέρωση του υπαλλήλου ότι δεν προτίθενται να πληρώσουν το αντίτιμο (ορισμένοι προτρέπουν μάλιστα τον εργαζόμενο να σημειώσει τον αριθμό κυκλοφορίας του αυτοκινήτου) και... αναμονή. Σε περίπτωση που η μπάρα καθυστερήσει να σηκωθεί,


text:
οι οδηγοί κατεβαίνουν από το ΙΧ και τη σπρώχνουν προς τα εμπρός (όχι προς τα πάνω). «Η μπάρα ούτε σπάει ούτε τίποτα, δεν προξενούμε κάποια φθορά δηλαδή. Εννιά στους δέκα υπαλλήλους μάλιστα είναι ευγενικοί. Με 680 τον μήνα και τρίμηνες συμβάσεις, ίσως είναι και αυτοί με έναν τρόπο στο πλευρό μας». Είναι όμως οι οδηγοί νομικά κατοχυρωμένοι; Σύμφωνα με τη σύμβαση παραχώρησης που έχει υπογραφεί, η εταιρεία για να διεκδικήσει το αντίτιμο θα πρέπει να φωτογραφίσει τον αριθμό κυκλοφορίας του οχήματος, διαδικασία που «κολλάει» στην Αρχή Προστασίας Προσωπικών Δεδομένων. Ακόμα και εάν η Αρχή δώσει τη σχετική άδεια, η διαδικασία που καλείται να ακολουθήσει η εταιρεία είναι χρονοβόρα και κοστίζει περισσότερο από το ίδιο το αντίτιμο. «Κυρίως όμως», υποστηρίζουν οι οργανώσεις, «οι εταιρείες αποφεύγουν να βρεθούν αντιμέτωπες με πολίτες στα δικαστήρια για να μην αποκαλυφθεί το πλήθος των παρανομιών των συμβάσεων». «Εμένα πάντως δεν μου έχει έρθει ποτέ κανένα χαρτί», καταλήγει ο κ. Παπαδόπουλος.
 Στέλεχος της Νέας Οδού πάντως διευκρίνισε στην «Κ» ότι η σύμβαση παραχώρησης που έχει υπογράψει η εταιρεία είναι νόμος του ελληνικού κράτους, στον οποίο ξεκαθαρίζεται ότι η εταιρεία έχει δικαίωμα επιβολής και είσπραξης διοδίων από τους χρήστες των αυτοκινητοδρόμων. «Η ελληνική νομοθεσία είναι ξεκάθαρη. Σύμφωνα με τη σύμβαση, έχουμε το δικαίωμα να διεκδικήσουμε δικαστικά το οφειλόμενο ποσό και το 20πλάσιο ως αστική ποινή», ανέφερε σχετικά. Μέχρι στιγμής, πάντως, όπως παραδέχεται στην «Κ» ο εκπρόσωπος της Νέας Οδού, η εταιρεία δεν έχει κινηθεί δικαστικά. «Αυτό δεν σημαίνει ότι δεν επιφυλασσόμαστε για κάτι τέτοιο στο μέλλον».
 Αρνητική η εισήγηση για τους συμβασιούχους στον Άρειο Πάγο
 Αντικρουόμενες δικαστικές αποφάσεις, τους τελευταίους μήνες, επιτείνουν τη σύγχυση για το μέλλον χιλιάδων συμβασιούχων που προσφεύγουν στη Δικαιοσύνη, προσδοκώντας την επαναπρόσληψή τους σε υπηρεσίες του Δημοσίου. Σχεδόν παγίως τα δικαστήρια πρώτου βαθμού δικαιώνουν συμβασιούχους, με χαρακτηριστικότερη την απόφαση την προηγούμενη εβδομάδα για τους απασχολουμένους με συμβάσεις stage, τους οποίους το δικαστήριο δεν αναγνωρίζει ως μαθητευόμενους.
 Αναρτήθηκε η λίστα με τους ασφαλισμένους των εταιριών ΑΣΠΙΣ ΠΡΟΝΟΙΑ και COMMERCIAL VALUE !
 Δημοσιεύθηκε εχθές η "λίστα" με τα ονόματα των ασφαλισμένων των εταιριών "ΑΣΠΙΣ ΠΡΟΝΟΙΑ" και "COMMERCIAL VALUE", των οποίων η απαίτηση από ασφαλιστήριο συμβόλαιο δεν αμφισβητείται από τις εταιρίες. Η σχετική ανάρτηση υπάρχει στην ιστοσελίδα της ΕΠ.Ε.Ι.Α., χωρίς, ωστόσο, να συνοδεύεται και από προσδιορισμό του ύψους της απαίτησης, ο οποίος θα γίνει περί τις αρχές του 2011.
 Όλοι ανεξαιρέτως οι εντολείς του γραφείου μας συμπεριλαμβάνονται στην ανωτέρω λίστα, καθώς έγκαιρα είχαμε φροντίσει να επιβεβαιώσουμε την καταχώρησή τους στα αρχεία των εταιριών και είχαν αποσταλεί εξώδικες δηλώσεις προς τον επόπτη χαρτοφυλακίων ζωής κ. Παντελίδη.
 Το γραφείο μας αναλαμβάνει τον έλεγχο και την υποβολή ένστασης σε περίπτωση μη αναγραφής του ονόματος ασφαλισμένου στην ως άνω "λίστα", καθώς επίσης προσφέρει συνεχή πληροφόρηση για τις εξελίξεις στο ζήτημα της αποζημίωσης των ασφαλισμένων και ενημέρωση για τις επιλογές που έχουν οι ασφαλισμένοι, καθώς και δικαστική εκπροσώπηση για διεκδίκηση των απαιτήσεών τους.
 Ο κ. Παντελίδης αναφέρει για την ανάρτηση της λίστας τις κάτωθι διευκρινήσεις :
 Γνωστοποίηση του Επόπτη Χαρτοφυλακίων Ζωής
 · Ο Επόπτης των Χαρτοφυλακίων Ζωής ΑΣΠΙΣ ΠΡΟΝΟΙΑ Α.Ε.Γ.Α και COMMERCIAL


text:
VALUE A.A.E, γνωστοποιεί ενδεικτικό κατάλογο των ασφαλισμένων των εταιριών αυτών.
 · Η γνωστοποίηση αφορά τα χαρτοφυλάκια που έχουν σχηματισθεί μέχρι την ημερομηνία ανάκλησης της αδείας των εταιρειών, που είναι η 21/9/2009 για την ΑΣΠΙΣ ΠΡΟΝΟΙΑ, και η 26/2/2010 για την Commercial Value και περιλαμβάνει τα εξής :
 Σημαντική απόφαση του Μονομελούς Πρωτοδικείου Αθηνών για την μονιμοποίηση των απασχολουμένων σε προγράμματα stage
 Άνοιξε ο δρόμος για τη μονιμοποίηση των δεκάδων χιλιάδων εργαζομένων που απασχολούνται εδώ και χρόνια στο Δημόσιο και στους Οργανισμούς Τοπικής Αυτοδιοίκησης (ΟΤΑ) υπό το «πέπλο» της μαθητείας (σταζιέρ) με αποδοχές που είναι κάτω από το όριο της φτώχειας. Και αυτό γιατί το Μονομελές Πρωτοδικείο Αθηνών (διαδικασία ασφαλιστικών μέτρων) με απόφασή του (6920/2010) υποχρέωσε το υπουργείο Εργασίας να διατηρήσει στις υπηρεσίες του εργαζομένους οι οποίοι ως πρόσφατα απασχολούνταν υπό καθεστώς σταζ.
 Το Πρωτοδικείο, κάνοντας σαφή διάκριση της εργασίας από τη μαθητεία, υπογραμμίζει: «Δεν είναι δυνατόν να θεωρηθεί ότι η μακροχρόνια απασχόληση των εργαζομένων αυτών είχε σκοπό την επαγγελματική κατάρτισή τους, την ένταξη ή την επανεκπαίδευσή τους επί ενός αντικειμένου ευκόλως κατανοητού. Η πραγματική φύση της απασχόλησης των εργαζομένων ήταν αυτή της εξαρτημένης εργασίας με όλες τις περαιτέρω συνέπειες (όπως είναι μισθολογικές, ασφαλιστικές συνταξιοδοτικές)». Μάλιστα, το Πρωτοδικείο έκανε ένα ακόμα βήμα μπροστά, επισημαίνοντας ότι η πρακτική αυτή του Ελληνικού Δημοσίου να στελεχώνει τις υπηρεσίες του και να καλύπτει τις πάγιες και διαρκείς ανάγκες του προσλαμβάνοντας τους εργαζομένους αυτούς (σταζιέρ) μέσω του ΟΑΕΔ δεν σημαίνει ότι το ίδιο δεν είναι ο εργοδότης τους, αφού ο ΟΑΕΔ σε τελική ανάλυση απλώς μεσολαβεί στη σύναψη των συμβάσεων μαθητείας. Το δικαστήριο προτού καταλήξει στην κρίση του έλαβε υπόψη του τη σχετική απόφαση του Δικαστηρίου των Ευρωπαϊκών Κοινοτήτων (ΔΕΚ) της 23ης Απριλίου 2009 που εκδόθηκε ύστερα από ερωτήματα τα οποία του τέθηκαν από τα ελληνικά δικαστήρια. Η απόφαση αυτή του ΔΕΚ αναφέρει ότι σε ανάλογες περιπτώσεις υπήρξε κατάφωρη κατάχρηση σε βάρος των εργαζομένων, καθώς όχι μόνο δεν μαθήτευαν, ώστε να δικαιολογείται η ανασφάλιστη απασχόλησή τους με μισθούς κατά πολύ χαμηλότερους των ελαχίστων νομίμων ορίων, αλλά τουναντίον κάλυπταν πάγιες και διαρκείς ανάγκες των υπηρεσιών του υπουργείου, καθ ́ υπέρβαση μάλιστα και κάθε εκ του νόμου χρονικού ορίου για την απασχόληση με συμβάσεις ορισμένης διάρκειας.
 Στο νέο νόμο 3863/2010 που αλλάζει τον ασφαλιστικό χάρτη, υπάρχουν και σημαντικές διατάξεις για εργασιακά ζητήματα στο άρθρο 74.
 Ειδικότερα, με τις διατάξεις του άρθρου 74 :
 1. Αυξάνεται το όριο των ομαδικών απολύσεων.
 2. Μειώνεται ο χρόνος προμήνυσης για την απόλυση.
 3.Ειδικές διατάξεις για εργαζόμενους ηλικίας 55 έως 64 ετών, οι οποίοι απολύονται.
 4. Ειδικές διατάξεις για νέους εργαζόμενους έως 25 ετών και από 15 έως 18 ετών.
 5. Μειώνεται το ύψος της υπερωριακής αποζημίωσης και της υπερεγασίας.
 1. Τα όρια, των εδαφίων α`και β`της παραγράφου 2 του ν.1387/1983 (ΦΕΚ 110 Α`), πέρα από τα οποία οι απολύσεις θεωρούνται ομαδικές, καθορίζονται ως εξής:
 2. Σύμβαση μισθωτού με σχέση εργασίας αορίστου χρόνου, διάρκειας πέραν
 των δύο (2) μηνών, δύναται να καταγγελθεί κατόπιν προηγούμενης έγγραφης
 προειδοποίησης του εργοδότη, ως εξής:
 α) Για υπαλλήλους που έχουν υπηρετήσει από δύο (2) μήνες έως δύο (2)


text:
χρόνια,
 απαιτείται προειδοποίηση ενός (1) μηνός πριν την απόλυση.
 β) Για υπαλλήλους που έχουν υπηρετήσει από δύο (2) χρόνια συμπληρωμένα έως
 πέντε (5) χρόνια, απαιτείται προειδοποίηση δύο (2) μηνών πριν την απόλυση.
 γ) Για υπαλλήλους που έχουν υπηρετήσει από πέντε (5) χρόνια συμπληρωμένα έως
 δέκα (10) χρόνια, απαιτείται προειδοποίηση τριών (3) μηνών πριν την απόλυση.
 δ) Για υπαλλήλους που έχουν υπηρετήσει από δέκα (10) χρόνια συμπληρωμένα έως δεκαπέντε (15) χρόνια, απαιτείται προειδοποίηση τεσσάρων (4) μηνών πριν την
 συμπληρωμένα έως είκοσι (20), απαιτείται προειδοποίηση πέντε (5) μηνών πριν
 τη λύση της σύμβασης ή της σχέσης εργασίας.
 στ) Για υπαλλήλους που έχουν υπηρετήσει από είκοσι (20) χρόνια συμπληρωμένα
 και άνω, απαιτείται προειδοποίηση έξι (6) μηνών πριν τη λύση της σύμβασης ή
 της σχέσης εργασίας.
 Εργοδότης ο οποίος δεν κάνει χρήση της δυνατότητας έγγραφης προειδοποίησης
 καταβάλλει στον απολυόμενο την αποζημίωση που προβλέπεται από τις οικείες
 διατάξεις των νόμων 2112/1920 (ΦΕΚ 67 Α`) και 3198/1955 (ΦΕΚ 98 Α`).
 καταβάλλει στον απολυόμενο την αποζημίωση, που προβλέπεται από τις οικείες
 διατάξεις των νόμων 2112/1920 και 3198/1955 για τα χρόνια εργασίας που έχει
 συμπληρώσει ο απολυόμενος, σε περίπτωση καταγγελίας κατόπιν προειδοποίησης.
 3. Όταν η αποζημίωση λόγω καταγγελίας της σύμβασης εργασίας υπερβαίνει τις
 αποδοχές δύο (2) μηνών, ο εργοδότης υποχρεούται να καταβάλει κατά την απόλυση
 μέρος της αποζημίωσης που αντιστοιχεί στις αποδοχές δύο (2) μηνών. Το
 υπόλοιπο ποσό καταβάλλεται σε διμηνιαίες δόσεις, καθεμία από τις οποίες δεν
 μπορεί να είναι κατώτερη από τις αποδοχές δύο (2) μηνών, εκτός και αν το ποσό
 που υπολείπεται για την εξόφληση του συνόλου της αποζημιώσεως είναι
 μικρότερο. Η πρώτη δόση καταβάλλεται την επομένη της συμπλήρωσης διμήνου από την απόλυση.
 4. Εργαζόμενοι ηλικίας 55 έως 64 ετών των οποίων η σύμβαση εργασίας
 καταγγέλλεται, ανεξάρτητα αν πρόκειται για ομαδικές ή μεμονωμένες απολύσεις,
 εφόσον παραμένουν άνεργοι, έχουν το δικαίωμα της αυτασφάλισης, η οποία
 ασκείται εντός διμήνου από την καταγγελία, στην οποία υποχρεούται ο εργοδότης
 που τους απέλυσε να συμμετέχει με:
 α) Το πενήντα τοις εκατό (50%) του κόστους της αυτασφάλισης για
 ασφαλισμένους ηλικίας 55 ετών έως 60 ετών και για χρονικό διάστημα μέχρι τρία (3) χρόνια.
 ασφαλισμένους 60 ετών συμπληρωμένων έως 64 ετών και για χρονικό διάστημα
 μέχρι τρία (3) χρόνια.
 5. Με σκοπό την κάλυψη του λοιπού κόστους αυτασφάλισης των ασφαλισμένων της παραγράφου 4 του παρόντος άρθρου ο ΟΑΕΔ μπορεί να καταρτίζει και να υλοποιεί ειδικά προγράμματα οικονομικής ενίσχυσης, με τα οποία θα προβλέπεται:
 α. Η ανάληψη του υπολειπόμενου κόστους αυτασφάλισης, για όσο χρόνο υφίσταται
 υποχρέωση καταβολής από τον εργοδότη και για ποσοστό 50% ή 20% του κόστους
 αυτασφάλισης.
 β. Η ένταξη του συνόλου αυτής της κατηγορίας των απολυομένων στα προγράμματα εργασίας των μακροχρόνια ανέργων ηλικίας 55 έως 64 ετών για εργασία στο δημόσιο τομέα, όπως αυτός ορίζεται από το άρθρο 51 του ν. 1892/1990 (ΦΕΚ 101 Α`) κατά παρέκκλιση του άρθρου 1 του ν. 3812/2009 (ΦΕΚ 234 Α`).
 Η δαπάνη για τα ανωτέρω προγράμματα βαρύνει τον κλάδο ΛΑΕΚ.
 Με απόφαση του Υπουργού Εργασίας και Κοινωνικής Ασφάλισης, μετά από γνώμη
 της Επιτροπής Διαχείρισης του ΛΑΕΚ, που εγκρίνεται από το Δ.Σ. του ΟΑΕΔ,
 ρυθμίζονται οι


text:
όροι, οι προϋποθέσεις, η δυνατότητα επιμήκυνσης σε εξαιρετικές
 περιπτώσεις του χρόνου της τριετούς κάλυψης των δαπανών αυτασφάλισης με
 πόρους του ΛΑΕΚ, καθώς και κάθε άλλη αναγκαία λεπτομέρεια για την εφαρμογή
 των παραγράφων 4 και 5 του παρόντος άρθρου. 6. Με σκοπό τη διατήρηση των
 θέσεων εργασίας των εργαζομένων ηλικίας 55 έως 64 ετών, ο ΟΑΕΔ μπορεί να
 καταρτίζει προγράμματα σύμφωνα με το άρθρο 18 του ν. 3833/2010 (ΦΕΚ 40 Α`)
 και των παραγράφων 4 και 5 του παρόντος άρθρου.
 7. Στις περιπτώσεις των εδαφίων α`και β`της παραγράφου 4 του παρόντος
 άρθρου, ο αριθμός των απολυομένων ηλικίας 55 έως 64 ετών, δεν μπορεί να
 υπερβαίνει το δέκα τοις εκατό (10%) του συνολικού αριθμού των απολυομένων.
 Τυχόν κλάσμα στρογγυλοποιείται στον πλησιέστερο ακέραιο.
 8. Οι εργοδότες που προσλαμβάνουν νεοεισερχόμενους στην αγορά εργασίας
 ηλικίας κάτω των 25 ετών και τους αμείβουν με το ογδόντα τέσσερα τοις εκατό
 (84%) του κατώτατου βασικού μισθού ή ημερομισθίου, όπως αυτό ορίζεται κάθε
 φορά από την Εθνική Γενική Συλλογική Σύμβαση Εργασίας, αυτοδικαίως
 εντάσσονται σε πρόγραμμα του ΟΑΕΔ για την επιχορήγηση των ασφαλιστικών
 εισφορών που βαρύνουν τους ως άνω νεοπροσλαμβανόμενους και αφορούν σε
 όλους τους κλάδους κύριας ασφάλισης του ΙΚΑ-ΕΤΑΜ, στην επικουρική ασφάλιση του ΕΤΕΑΜ ή άλλων επικουρικών ταμείων, καθώς και στις ασφαλιστικές εισφορές που το ΙΚΑ-ΕΤΑΜ εισπράττει ή συνεισπραττει υπέρ Φορέων και Κλάδων Κοινωνικής
 Ασφάλισης, υπό τον όρο ότι οι εργοδότες θα καταβάλλουν στους
 νεοπροσλαμβανόμενους, ως μέρος των καθαρών αποδοχών τους, ποσό αντίστοιχο
 με εκείνο που ο ΟΑΕΔ αναλαμβάνει να καταβάλει στους ανωτέρω ασφαλιστικούς
 φορείς, προκειμένου να καλύψει τις ασφαλιστικές εισφορές που βαρύνουν τους
 νεοπροσλαμβανόμενους.
 του ΔΣ. του ΟΑΕΔ, ρυθμίζονται οι όροι, οι προϋποθέσεις, η διάρκεια και κάθε
 άλλη αναγκαία λεπτομέρεια για την εφαρμογή του παρόντος άρθρου.
 9. Μεταξύ εργοδοτών και ατόμων που έχουν συμπληρώσει το 15ο έτος έως και το 18ο έτος της ηλικίας τους, δύνανται να καταρτίζονται ειδικές συμβάσεις
 μαθητείας, μέχρι ενός (1) έτους, με σκοπό την απόκτηση δεξιοτήτων. Οι εν λόγω
 μαθητευόμενοι λαμβάνουν το εβδομήντα τοις εκατό (70%) του κατώτατου
 ημερομισθίου ή μισθού της Εθνικής Γενικής Συλλογικής Σύμβασης Εργασίας
 (Ε.ΓΣΣ.Ε.) και ασφαλίζονται στον κλάδο ασφάλισης ασθενείας σε είδος και ένα
 τοις εκατό (1%) κατά του κινδύνου ατυχήματος. Για τους έχοντες συμπληρώσει το
 16ο έτος ηλικίας η μαθητεία δεν μπορεί να υπερβαίνει τις οκτώ (8) ώρες την
 ημέρα και τις σαράντα (40) ώρες την εβδομάδα. Οσοι δεν έχουν συμπληρώσει το
 16ο έτος της ηλικίας τους, καθώς και όσοι φοιτούν σε γυμνάσια, λύκεια κάθε
 τύπου ή τεχνικές επαγγελματικές σχολές δημόσιες ή ιδιωτικές αναγνωρισμένες
 από το κράτος, δεν μπορεί να μαθητεύουν περισσότερο από έξι (6) ώρες την
 ημέρα και τριάντα (30) ώρες την εβδομάδα. Απαγορεύεται η μαθητεία να
 πραγματοποιείται από την 22α ώρα μ.μ. έως και την 6η π.μ. της επόμενης
 ημέρας. Τα άτομα αυτά, με εξαίρεση τις διατάξεις για την υγεία και ασφάλεια
 των εργαζομένων, δεν υπόκεινται στις διατάξεις της εργατικής νομοθεσίας.
 10. Οι παράγραφοι 1, 3 και 5 του άρθρου 1 του ν. 3385/ 2005 (ΦΕΚ 210 Α`)
 σαράντα (40) ώρες την εβδομάδα, ο εργαζόμενος μπορεί να απασχολείται πέντε
 (5) επιπλέον ώρες την εβδομάδα κατά την κρίση


text:
του εργοδότη (υπερεργασία). Οι
 ώρες αυτές υπερεργασίας (41η, 42η, 43η, 44η, 45η ώρα) αμείβονται με το
 καταβαλλόμενο ωρομίσθιο προσαυξημένο κατά είκοσι τοις εκατό (20%) και δεν
 συνυπολογίζονται στα επιτρεπόμενα, σύμφωνα με τις ισχύουσες διατάξεις, όρια
 υπερωριακής απασχόλησης. Για όσους εργαζομένους ισχύει σύστημα εργασίας έξι
 (6) εργάσιμων ημερών την εβδομάδα η σύμφωνα με το προηγούμενο εδάφιο
 υπερεργασία ανέρχεται σε οκτώ (8) ώρες την εβδομάδα (από 41η έως 48η ώρα).»
 «3. Μισθωτοί απασχολούμενοι υπερωριακά δικαιούνται για κάθε ώρα νόμιμης
 υπερωρίας και μέχρι τη συμπλήρωση εκατόν είκοσι (120) ωρών ετησίως αμοιβή ίση
 με το καταβαλλόμενο ωρομίσθιο προσαυξημένο κατά σαράντα τοις εκατό (40%). Η
 αμοιβή για την πέραν των εκατόν είκοσι (120) ωρών ετησίως νόμιμη υπερωριακή
 απασχόληση είναι το καταβαλλόμενο ωρομίσθιο προσαυξημένο κατά εξήντα τοις
 εκατό (60%).»
 «5. Για κάθε ώρα κατ` εξαίρεση υπερωρίας ο μισθωτός δικαιούται αποζημίωση
 ίση με το καταβαλλόμενο ωρομίσθιο προσαυξημένο κατά ογδόντα τοις εκατό (80%).»
 11. Η παράγραφος 4 του άρθρου 8 του ν.δ. 515/1970 (ΦΕΚ 95 Α`), η οποία
 προστέθηκε με το άρθρο 1 του ν.δ. 264/1973 (ΦΕΚ 324 Α`), αντικαθίσταται ως
 εκδίδονται κάθε φορά μετά από γνώμη του Ανώτατου Συμβουλίου Εργασίας, δύναται
 να χορηγείται κατά περίπτωση άδεια υπερωριακής απασχόλησης των μισθωτών όλων των επιχειρήσεων και εργασιών εν γένει, καθώς και του Δημοσίου και των
 Ν.Π.Δ.Δ. επιπλέον των για κάθε κατηγορία επιτρεπόμενων ανωτάτων ορίων υπερωριακής απασχόλησης, στις περιπτώσεις:
 β) εξαιρετικά επείγουσας εξυπηρέτησης των Ενόπλων Δυνάμεων, του Δημοσίου και
 των Ν.Π.Δ.Δ..
 Για την κατά τα ανωτέρω υπερωριακή απασχόληση το ωρομίσθιο των μισθωτών
 καταβάλλεται αυξημένο κατά εξήντα τοις εκατό (60%).»
 Τις επόμενες ημέρες θα αναρτηθούν οι λίστες με τα ονόματα των ασφαλισμένων των εταιριών ΑΣΠΙΣ και COMMERCIAL (6.9.2010)
 Σύμφωνα με πληροφορίες που εξασφάλισε το γραφείο μας, οι λίστες με τα ονόματα των ασφαλισμένων στις εταιρίες ΑΣΠΙΣ και COMMERCIAL VALUE θα αναρτηθούν μέσα στις επόμενες ημέρες. Οι λίστες έχουν ήδη παραδοθεί στην ΕΠ.Ε.Ι.Α. (Επιτροπή Εποπτείας Ιδιωτικής Ασφάλισης), ωστόσο, αναμένεται να αναρτηθούν στην ιστοσελίδα της το αμέσως επόμενο χρονικό διάστημα. Σημειώνεται ότι στις λίστες που θα αναρτηθούν, θα αναγράφονται τα στοιχεία των πελατών - ασφαλισμένων των ως άνω εταιριών και οι αριθμοί των συμβολαίων τους και όχι το ποσό της απαίτησης του κάθε ασφαλισμένου κατά της κάθε εταιρίας.
 Το γραφείο μας έχει αναλάβει τον έλεγχο της αναγραφής των ονομάτων των εντολέων του, καθώς και τη διαδικασία της ένστασης, σε περίπτωση μη αναγραφής ονόματος ασφαλισμένου.
 Έτοιμες προς ανάρτηση οι λίστες των πελατών της Ασπίς και Commercial
 Τις αμέσως επόμενες ημέρες, κατά πάσα πιθανότητα την επόμενη εβδομάδα, θα αναρτηθούν τα ονόματα των πελατών, καθώς και των ασφαλισμένων στα προγράμματα υγείας της Ασπίς Πρόνοια ΑΕΓΑ, και της Commercial Value. Η ανάρτηση θα γίνει στην ιστοσελίδα της Επιτροπής Εποπτείας Ιδιωτικής Ασφάλισης. Στις καταστάσεις που θα αναρτηθούν, θα περιλαμβάνονται ονόματα και καλύψεις, χωρίς ποσά. Σύμφωνα με πληροφορίες, όλα, σε ότι αφορά τα στοιχεία, είναι έτοιμα και αυτό που απομένει είναι να διευκρινισθεί από την εποπτική αρχή το τεχνικό μέρος, όσον αφορά τον τρόπο της απεικόνισης. Θα αναρτηθούν επίσης, όπως αναφέραμε, δύο ακόμα λίστες, μία για κάθε εταιρεία, που θα περιλαμβάνουν τους ασφαλισμένους στα προγράμματα Υγείας. Αφού δημοσιοποιηθούν οι


text:
τέσσερις λίστες, θα υποβληθούν τυχόν ενστάσεις από πελάτες της Ασπίς Πρόνοια ΑΕΓΑ και της Commercial Value οι οποίοι για κάποιον λόγο δεν περιλαμβάνονται στις καταστάσεις. Οι περιπτώσεις αυτές θα εξεταστούν και όπου χρειαστεί, οι λίστες θα ενημερωθούν σχετικά μετά τις απαραίτητες προσαρμογές και τροποποιήσεις. Μετά την ολοκλήρωση της διαδικασίας, θα υπάρχει σαφής εικόνα, γύρω από το θέμα των αποζημιώσεων στα προγράμματα υγείας, καθώς και για τη διάρθρωση των χαρτοφυλακίων στις δύο εταιρίες. Το αποτέλεσμα της διαδικασίας αυτής αναμένεται με ιδιαίτερο ενδιαφέρον και είναι φυσικά πολύ σημαντικό στοιχείο για να αξιολογήσουν με πιο σαφή τρόπο τα δεδομένα, οι τυχόν ενδιαφερόμενες προς αναδοχή εταιρίες. (Επ.Ε.Ι.Α.) και στόχος είναι να δημοσιοποιηθούν με επίσημο τρόπο, ποιοι είναι (και επομένως θεωρούνται) πελάτες των δύο εταιριών.
 ΝΟΜΟΣΧΕΔΙΟ ΓΙΑ ΕΠΟΠΤΕΙΑ ΙΔΙΩΤΙΚΗΣ ΑΣΦΑΛΙΣΗΣ, ΣΥΣΤΑΣΗ ΕΓΓΥΗΤΙΚΟΥ ΚΕΦΑΛΑΙΟΥ ΙΔΙΩΤΙΚΗΣ ΑΣΦΑΛΙΣΗΣ ΖΩΗΣ ΚΑΙ ΑΛΛΕΣ ΔΙΑΤΑΞΕΙΣ
 Την 28.6.2010 κατατέθηκε το πολυαναμενόμενο νομοσχέδιο για τους εκατοντάδες χιλιάδες ασφαλισμένους – εγκλωβισμένους στις ασφαλιστικές εταιρίες «ΑΣΠΙΣ ΠΡΟΝΟΙΑ ΑΕΓΑ» και «Commercial Value».
 Πέραν της κατάργησης του νομικού προσωπικού δημοσίου δικαίου με την επωνυμία «Επιτροπή Εποπτείας Ιδιωτικής Ασφάλισης», τη γνωστή «ΕΠ.Ε.Ι.Α.» στο άρθρο 1 του νομοσχεδίου και της ανάθεσης όλων των αρμοδιοτήτων στην Τράπεζα της Ελλάδος, από την πρώτη ημέρα του τέταρτου μήνα μετά τη δημοσίευση του νόμου που πρόκειται να ψηφιστεί, ήτοι τον Νοέμβριο του 2010, , οι πιο ενδιαφέρουσες διατάξεις περιέχονται στο άρθρο 2 του νομοσχεδίου.
 Στο άρθρο 2 υπάρχουν οι διατάξεις που κατεξοχήν αφορούν τους ασφαλισμένους στην ΑΣΠΙΣ και την Commercial. Οι σημαντικότερες είναι οι εξής :
 Το νομοθετικό καθεστώς, στο οποίο στηρίχθηκε η υπάρχουσα διαδικασία αναδιοργάνωσης και προσπάθειας μεταβίβασης των χαρτοφυλακίων ζωής των ως άνω ασφαλιστικών εταιριών καταργείται, αλλά για το μέλλον. Συνεχίζει να ισχύει ειδικά για τις «εκκρεμείς διαδικασίες», δηλαδή αυτές οι οποίες ενδιαφέρουν εν προκειμένω και αφορούν την ΑΣΠΙΣ και την Commercial, αλλά συμπληρώνεται και από μία σειρά νέων διατάξεων που εισάγονται με το υπό ανάλυση νομοσχέδιο, «με σκοπό την περάτωση των υποθέσεωνμεταβίβαση του χαρτοφυλακίου ζωής σε ανάδοχο ασφαλιστική εταιρία ή σε περισσότερες συνεργαζόμενες ή μη ασφαλιστικές εταιρίες, μετά από συμβατική αναμόρφωση των παροχών».
 Η είσπραξη των ασφαλίστρων του χαρτοφυλακίου ζωής και η υποχρέωση ικανοποίησης απαιτήσεων από ασφάλιση αναστέλλονται από την ημέρα ανάκλησης της άδειας λειτουργίας της επιχείρησης μέχρι την περάτωση της διαδικασίας που προβλέπει το άρθρο 2 του νομοσχεδίου, χρονική διάρκεια η οποία μπορεί να φτάσει τα τρία έτη.
 Ο επόπτης χαρτοφυλακίου ζωής κ. Παντελίδης, έχει περιθώριο μέχρι τα τέλη του 2010, προκειμένου να επιτύχει τη μεταβίβαση του χαρτοφυλακίου ζωής, δηλαδή των συμβολαίων ζωής. Αν μέχρι το χρονικό αυτό σημείο δεν έχει αποτέλεσμα η προσπάθειά του, θα πρέπει να παραδώσει τη σκυτάλη στην Τράπεζα της Ελλάδος.
 Η Τράπεζα της Ελλάδος, εφόσον δεν τα καταφέρει ο επόπτης χαρτοφυλακίου ζωής (βλ. ανωτέρω), αναλαμβάνει τα ηνία της διαδικασίας αναδοχής του χαρτοφυλακίου ασφαλίσεων κλάδων ζωής και προσκαλεί τις ενδιαφερόμενες ασφαλιστικές επιχειρήσεις να καταθέσουν εγγράφως την προσφορά τους.
 Ο υποψήφιος ανάδοχος έχει δυνατότητα να προτείνει μείωση των υφιστάμενων απαιτήσεων των ασφαλισμένων, κάθε υφιστάμενη αίτηση εξαγοράς ή μελλοντική εξαγορά ασφαλιστηρίου αναστέλλεται για δύο έτη από την ημέρα ανάληψης του χαρτοφυλακίου από τον ανάδοχο, με εξαίρεση τις


text:
απαιτήσεις για καταβολή ασφαλίσματος υγείας.
 Συμβόλαια που αφορούν νοσοκομειακή κάλυψη στην περίπτωση που οι ασφαλισμένοι κατά το χρόνο της μεταβίβασης του χαρτοφυλακίου δεν κρίνονται ασφαλίσιμοι με βάση την ηλικία τους και την κατάσταση της υγείας τους, συνεχίζονται από τον ανάδοχο, ο οποίος δύναται να εξαλείψει τυχόν όρους που αντιβαίνουν στα συναλλακτικά ήθη της ασφαλιστικής αγοράς και να αυξήσει το ασφάλιστρο κατά ποσοστό μέχρι και 20%. Σημειωτέον, ότι, για ευνόητους λόγους, αυτά τα συμβόλαια είναι τα πλέον δύσκολα για αναδοχή από ασφαλιστική επιχείρηση, η οποία ενδεχομένως να ενδιαφέρεται για τα υπόλοιπα συμβόλαια μιας εκ των δύο ως άνω ασφαλιστικών εταιριών.
 Δικαστικές διεκδικήσεις των φερόμενων ως ασφαλισμένων, των οποίων δεν έγιναν δεκτά τα νομιμοποιητικά έγγραφα από τον επόπτη χαρτοφυλακίου ζωής, ασκούνται κατά του αναδόχου.
 Το ποσοστό κάλυψης των απαιτήσεων που δεν θα αναλαμβάνεται από τον ανάδοχο αλλά από το Εγγυητικό Κεφάλαιο Ζωής φτάνει τελικά το 65%. Ωστόσο, αυτό το ποσοστό θα καταβάλλεται από το Εγγυητικό Κεφάλαιο μόνο στην περίπτωση κατά την οποία θα υπάρξει ανάδοχος ! Σε αυτή, λοιπόν, την περίπτωση ρητά αναφέρεται στο νομοσχέδιο ότι «η καταβολή των σχετικών χρηματικών ποσών γίνεται σε πλήρη εξόφληση των απαιτήσεων των καταναλωτών από τη σύμβαση ασφάλισης, καθώς και των απαιτήσεων για αποζημίωση από το Δημόσιο για οποιοδήποτε λόγο» ! Επιπλέον, υπάρχει η δυνατότητα με απόφαση της Τράπεζας της Ελλάδος, μετά από εισήγηση της Διαχειριστικής Επιτροπής του Εγγυητικού Κεφαλαίου Ζωής, να αναστέλλεται η είσπραξη των παραπάνω απαιτήσεων των καταναλωτών για χρονικό διάστημα μέχρι τρία χρόνια από τη δημοσίευση του νόμου που πρόκειται να ψηφιστεί εντός ολίγων ημερών.
 Οι κάτοχοι ασφαλιστηρίων συμβολαίων ζωής δύνανται με έγγραφη δήλωσή τους προς τον επόπτη χαρτοφυλακίων ζωής, που υποβάλλεται σε αποκλειστική προθεσμία τριάντα ημερών από την ημέρα ανάρτησης στο διαδίκτυο της απόφασης της ΤτΕ περί επιλογής αναδόχου, να μην αποδεχθούν την αναμόρφωση των συμβολαίων τους και να αντιταχθούν στη μεταβίβαση του χαρτοφυλακίου, οπότε θεωρείται ότι επιλέγουν τη λύση του συμβολαίου τους και την υπαγωγή τους στη διαδικασία ασφαλιστικής εκκαθάρισης. Όσοι δε ασφαλισμένοι δεν υποβάλλουν την παραπάνω δήλωση τεκμαίρεται ότι αποδέχονται τη διαδικασία μεταβίβασης και εκπροσωπούνται σε αυτή από τον επόπτη χαρτοφυλακίου ζωής.
 Θα πρέπει να προσθέσουμε ότι υπάρχει και τρίτος δρόμος, αυτός της δικαστικής διεκδίκησης των απαιτήσεων των ασφαλισμένων κατά του Ελληνικού Δημοσίου, καθώς επίσης και κατά των διοικούντων τις ως άνω εταιρίες. Η τελευταία μάλιστα περίπτωση αναφέρεται και στο νομοσχέδιο με την εξής διατύπωση : «Αξιώσεις αποζημίωσης των ασφαλισμένων και των λοιπών δικαιούχων κατά των προσώπων που είχαν τη διοίκηση της επιχείρησης της οποίας ανακλήθηκε η άδεια ή κατά τρίτων υπαιτίων δεν θίγονται από τις ρυθμίσεις του νόμου αυτού».
 Τα άρθρα 3 έως και 13 του νομοσχεδίου αναφέρονται αναλυτικά στη σύσταση, το σκοπό και τη λειτουργία του «Εγγυητικού Κεφαλαίου Ιδιωτικής Ασφάλισης Ζωής», διατάξεις, οι οποίες δεν θα εφαρμοστούν ωστόσο, στις περιπτώσεις των ασφαλιστικών εταιριών ΑΣΠΙΣ και Commercial !
 Σκοπός του Εγγυητικού Κεφαλαίου είναι «η διατήρηση και μεταβίβαση του συνόλου ή μέρους του χαρτοφυλακίου ζωής υπό εκκαθάριση ασφαλιστικής εταιρίας σε άλλη ασφαλιστική επιχείρηση ή άλλες ασφαλιστικές επιχειρήσεις και αν αυτό καταστεί ανέφικτο, η καταγγελία και λύση των συμβάσεων ασφάλισης ζωής


text:
και η καταβολή χρηματικού ποσού έναντι της αξίας των συμβολαίων αυτών, καθώς και η καταβολή χρηματικού ποσού έναντι εκκρεμών ζημιών και πληρωτέων παροχών.».
 Η κάλυψη του Εγγυητικού Κεφαλαίου Ζωής εκτείνεται σε όλους τους κλάδους ασφάλισης ζωής, ανά ασφαλιστήριο και ανά ασφαλισμένο, με εξαίρεση τις απαιτήσεις που πηγάζουν από συμπληρωματικές καλύψεις νοσοκομειακής περίθαλψης και ισούται με το 100% κάθε απαίτησης από ασφάλισης ζωής και μέχρι το ποσό των 25.000€ ανά δικαιούχο ασφαλίσεων ζωής για τις παροχές στη λήξη και τις εξαγορές των ασφαλιστηρίων συμβολαίων και μέχρι το ποσό των 50.000€ για τις αποζημιώσεις θανάτου και μόνιμης ολικής αναπηρίας.
 Αυτές, όμως οι διατάξεις, όπως προειπώθηκε, δεν αφορούν τους ασφαλισμένους των ως άνω ασφαλιστικών εταιριών, κυρίως μετά από αντιδράσεις του συνόλου των ασφαλιστικών επιχειρήσεων, οι οποίες δεν ήθελαν να επωμιστούν το βάρος μια τέτοιας ρύθμισης.
 Είναι ξεκάθαρο ότι το νομοσχέδιο αυτό αποτελεί το αποτέλεσμα ενός δύσκολου συμβιβασμού και αποτελεί την πρώτη οργανωμένη-συγκεκριμένη απάντηση της κυβέρνησης στο πρόβλημα που ταλανίζει χιλιάδες ασφαλισμένων. Υπάρχουν πολλά σημεία, που χρήζουν βελτιώσεων προς όφελος των καταναλωτών-ασφαλισμένων και βέβαια η ίδια η επιτυχία του νομοσχεδίου θα εξαρτηθεί εν πολλοίς από τις προθέσεις των υπολοίπων ασφαλιστικών επιχειρήσεων του κλάδου για αναδοχή του χαρτοφυλακίου ζωής των δύο ως άνω ασφαλιστικών εταιριών.
 Εξάλλου, οι διατάξεις του νομοσχεδίου, δεν έχουν ακόμη οριστικοποιηθεί και ενδεχομένως υπάρξουν τροποποιήσεις.
 Για μια διεξοδικότερη ανάλυση και κριτική των διατάξεων αυτών, θα υπάρξει υπεύθυνη τοποθέτηση από τον γράφοντα μετά την ψήφιση του νομοσχεδίου και αφού λάβει την οριστική του μορφή.
 Πρόταση Νόμου για μείωση της αποζημίωσης απολύσεως κατά 50%
 Τη δυνατότητα να μειώσουν τις αποζημιώσεις απόλυσης κατά 50% αποκτούν οι εργοδότες με το νέο προεδρικό διάταγμα που έδωσε στη δημοσιότητα ο Ανδρέας Λοβέρδος. Το κλειδί για τη μείωση είναι να έχει ειδοποιηθεί ο εργαζόμενος για την απόλυσή του σε χρόνο ο οποίος περιορίζεται σε έναν έως τέσσερις μήνες ενώ μέχρι σήμερα έφτανε έως και τους 24 μήνες. Θίγονται κυρίως οι εργαζόμενοι που έχουν απασχοληθεί για περισσότερα από έξι χρόνια στον ίδιο εργοδότη.
 Στο 5% αυξάνεται το όριο των ομαδικών απολύσεων για επιχειρήσεις που απασχολούν πάνω από 150 εργαζόμενους - μείωση 20% στις αποδοχές νεοπροσλαμβανόμενων ηλικίας κάτω των 25 ετών
 Κλειδί για την καταβολή της μειωμένης αποζημίωσης η προειδοποίηση του εργαζόμενου αλλά σε χρόνο που περιορίζεται δραστικά - Σε δόσεις η πληρωμή της αποζημίωσης.
 Οι αλλαγές που φέρνει στις εργασιακές σχέσεις το νέο προεδρικό διάταγμα, έχουν ως εξής:
 Τα όρια των πέρα από τα οποία οι απολύσεις θεωρούνται ομαδικές, καθορίζονται ως εξής:
 Μέχρι έξι εργαζόμενους για επιχειρήσεις ή εκμεταλλεύσεις που απασχολούν από 20 έως 150 εργαζόμενους
 Ποσοστό 5% του προσωπικού και μέχρι 30 εργαζόμενους για επιχειρήσεις ή εκμεταλλεύσεις που απασχολούν πάνω από 150 εργαζόμενους.
 Σύμβαση μισθωτού με σχέση εργασίας αορίστου χρόνου διάρκειας πέραν των δύο μηνών, είναι δυνατόν να καταγγελθεί κατόπιν έγγραφης προειδοποίησης του εργοδότη ως εξής:
 Για υπαλλήλους που έχουν εργαστεί από δύο μήνες έως 10 χρόνια, απαιτείται προειδοποίηση ενός μηνός πριν από την απόλυση
 Για υπαλλήλους που έχουν υπηρετήσει από 10 χρόνια έως 15 χρόνια, απαιτείται προειδοποίηση δύο μηνών πριν από την απόλυση
 Για υπαλλήλους που έχουν υπηρετήσει


text:
από 15 έως 20 χρόνια στον ίδιο εργοδότη προειδοποίηση τριών μηνών και
 Για υπαλλήλους που έχουν υπηρετήσει από 20 χρόνια και πάνω, απαιτείται προειδοποίηση τεσσάρων μηνών
 Με την προειδοποίηση, το ποσό της αποζημίωσης περιορίζεται σε ποσοστό 50%. Αυτό το προέβλεπε και το υφιστάμενο νομοθετικό πλαίσιο. Αυτό που άλλαξε, είναι ο χρόνος προειδοποίησης. Σήμερα, για να απολυθεί εργαζόμενος με 20 χρόνια προϋπηρεσίας στον ίδιο εργοδότη, θα έπρεπε να προειδοποιηθεί 16 μήνες νωρίτερα. Τώρα, ο χρόνος αυτός περιορίζεται στους τέσσερις μήνες.
 Δεν αλλάζει τίποτα για όσους δεν έχουν συμπληρώσει ένα έτος στον ίδιο εργοδότη καθώς η προειδοποίηση παραμένει στον έναν μήνα. Για όσους έχουν εργαστεί από ένα έως τέσσερα χρόνια, ο χρόνος προειδοποίησης περιορίζεται από τους 2 μήνες στον ένα. Είναι προφανές, ότι με το τρικ της προειδοποίησης, ανοίγει ο δρόμος για την απόλυση εργαζομένων που έχουν πολλά χρόνια στον ίδιο εργοδότη.
 Αποζημίωση σε δόσεις
 Η καταβολή των αποζημιώσεων θα μπορεί να γίνεται και σε δόσεις. Συγκεκριμένα, όταν η αποζημίωση λόγω καταγγελίας υπερβαίνει τις αποδοχές δύο μηνών, ο εργοδότης υποχρεούται να καταβάλλει κατά την απόλυση μέρος της αποζημίωσης που αντιστοιχεί στις αποδοχές δύο μηνών. Το υπόλοιπο ποσό, καταβάλλεται σε διμηνιαίες δόσεις κάθε μία από τις οποίες δεν μπορεί να είναι κατώτερη από τις αποδοχές δύο μηνών. Η πρώτη δόση, θα καταβάλλεται την επόμενη της συμπλήρωσης διμήνου από την απόλυση.
 Οι μισθοί των νέων
 Για τους νέους ηλικίας έως 21 ετών, ο μισθός τους ορίζεται στο 80% του κατώτατου μισθού ή ημερομισθίου που προβλέπει η Γενική Συλλογική Σύμβασης. Δηλαδή, με τα σημερινά δεδομένα ο νέος ηλικίας κάτω των 21 ετών, θα αμείβεται με 592 ευρώ δεδομένου ότι ο βασικός μισθός που προβλέπει η συλλογική σύμβαση, διαμορφώνεται στα 740 ευρώ. Για τους νέους ηλικίας από 21 έως 25 ετών, ο μισθός τους θα προσδιορίζεται στο 85 του κατώτατου μισθού που προβλέπει η σύμβαση, δηλαδή στα 629 ευρώ. Το προεδρικό διάταγμα, προβλέπει ότι η διαφορά στις αμοιβές των νέων “δύναται να καταβάλλεται από τον ΟΑΕΔ”. Μένει να φανεί το πως θα γίνει αυτό στην πράξη. Στο προεδρικό διάταγμα αναφέρεται ότι θα εκδοθεί υπουργική απόφαση για να ορίζεται πως θα γίνεται η αναπλήρωση του εισοδήματος των νέων. Για τους νέους ηλικίας κάτω των 18 ετών, το προεδρικό διάταγμα προβλέπει την καταβολή μισθών μαθητείας, το ύψος των οποίων θα αντιστοιχεί στο 70% του κατώτατου μισθού της Γενικής Συλλογικής Σύμβασης. Για ένα έτος, η αμοιβή του νέου, θα προσδιορίζεται στα 518 ευρώ. Οι νέοι κάτω των 16 ετών θα πρέπει να μαθητεύουν για όχι περισσότερο από έξι ώρες την ημέρα ή 30 ώρες την εβδομάδα. Οι νέοι έως 18 ετών, θα πρέπει να απασχολούνται έως 8 ώρες την ημέρα και έως 40 ώρες την εβδομάδα.
 Απολύσεις εργαζομένων μεγάλης ηλικίας
 Για όσους εργαζόμενους απολύονται ενώ βρίσκονται ένα στάδιο πριν τη συνταξιοδότηση, παρέχεται το δικαίωμα της αυτασφάλισης. Στο κόστος που συνεπάγεται αυτή η διαδικασία θα πρέπει να συνδράμει και ο εργοδότης ως εξής: Σε ποσοστό 50% του κόστος για τους ασφαλισμένους 57 έως 60 ετών Σε ποσοστό 80% του κόστους για τους ασφαλισμένους ηλικίας από 60 έως 64 ετών. Ο


text:
ΟΑΕΔ θα μπορεί να επιδοτεί με ποσοστό έως 20% το κόστος των εργοδοτικών ασφαλιστικών εισφορών.
 Μέχρι σήμερα, η προσφυγή στη διαιτησία μπορούσε να γίνει και αποκλειστικά από τους εργαζόμενους. Τώρα, ορίζεται η προσφυγή στη διαιτησία μπορεί να γίνεται σε οποιοδήποτε στάδιο των διαπραγματεύσεων με κοινή συμφωνία των μερών. Μπορεί όμως να γίνεται μονομερώς και από οποιοδήποτε μέρος, εφόσον το άλλο αρνήθηκε τη μεσολάβηση. Ο διαιτητής επιλέγεται με κοινή συμφωνία των μερών, ενώ αν δεν υπάρξει συμφωνία, με κλήρωση.
 Πόσο μειώνονται οι αποζημιώσεις
 Kαταγγελία μετά από προειδοποίηση
 (σε παρένθεση
 μέχρι σήμερα)
 1 μήνας (1 μήνας)
 1 έτος - 4 έτη
 1 μήνας (2 μήνες)
 4 έτη έως 6 έτη
 1 μήνας (3 μήνες)
 6 έτη έως 8 έτη
 1 μήνας (4 μήνες)
 1 μήνας (5 μήνες)
 2 μήνες (6 μήνες)
 2 μήνες (7 μήνες)
 2 μήνες (8 μήνες)
 2 μήνες (9 μήνες)
 2 μήνες (10 μήνες)
 3 μήνες (11 μήνες)
 3 μήνες (12 μήνες)
 3 μήνες (13 μήνες)
 3 μήνες (14 μήνες)
 3 μήνες (15 μήνες)
 4 μήνες (16 μήνες)
 4 μήνες (17 μήνες)
 4 μήνες (18 μήνες)
 4 μήνες (19 μήνες)
 4 μήνες (20 μήνες)
 4 μήνες (21 μήνες)
 4 μήνες (22 μήνες)
 4 μήνες (23 μήνες)
 4 μήνες (24 μήνες)
 ΝΟΜΟΣΧΕΔΙΟ ΓΙΑ ΑΣΠΙΣ ΠΡΟΝΟΙΑ ΑΕΓΑ, ΑΣΠΙΣ ΠΡΟΝΟΙΑ ΑΕΑΖ ΚΑΙ COMMMERCIAL VALUE
 Μετά την αντιμετώπιση των επειγόντων ζητημάτων για την οικονομική κατάσταση της χώρας, φαίνεται ότι ανοίγει ο δρόμος για την ενασχόληση της πολιτείας και με επιμέρους φλέγοντα ζητήματα.
 Έτσι, την 11.5.2010 απαντώντας σε επερώτηση βουλευτών σχετικά με την ανάκληση λειτουργίας των ασφαλιστικών εταιριών ΑΣΠΙΣ ΠΡΟΝΟΙΑ ΑΕΓΑ, ΑΣΠΙΣ ΠΡΟΝΟΙΑ ΑΕΑΖ και COMMMERCIAL VALUE ΑΝΩΝΥΜΗ ΑΣΦΑΛΙΣΤΙΚΗ ΕΤΑΙΡΙΑ ο κ. Σαχινίδης, υφυπουργός Οικονομικών, περιέγραψε με αδρές γραμμές το σχεδιασμό της κυβέρνησης για την αντιμετώπιση του συγκεκριμένου προβλήματος, το οποίο αφορά έμμεσα ή άμεσα εκατοντάδες χιλιάδες κόσμου, ασφαλισμένους και εργαζόμενους.
 Ειδικότερα, ανακινήθηκε από τον υφυπουργό το ζήτημα της δημιουργίας εγγυητικού κεφαλαίου, το οποίο είχε τεθεί και στο τέλος του προηγούμενου έτους και διευκρινίστηκε ο ρόλος του. Έτσι, το εγγυητικό κεφάλαιο θα είναι επιφορτισμένο με τη διατήρηση και τη μεταβίβαση του συνόλου ή μέρους του χαρτοφυλακίου ζωής των υπό εκκαθάριση ασφαλιστικών επιχειρήσεων σε άλλες ασφαλιστικές επιχειρήσεις αλλά και την κάλυψη έως και το 50% μέρους του ανοίγματος του χαρτοφυλακίου των ως άνω εταιριών.
 Βεβαίως, προκειμένου, οι λοιπές ασφαλιστικές επιχειρήσεις να συμμετάσχουν στη διαδικασία μεταβίβασης του χαρτοφυλακίου ζωής των ως άνω εταιριών, θα τους δοθούν κίνητρα, όπως είναι η δημιουργία του εν λόγω εγγυητικού κεφαλαίου, αλλά και η προσωρινή άρση της δυνατότητας εξαγοράς των συμβολαίων. Επομένως, σε περίπτωση μεταβίβασης του χαρτοφυλακίου ζωής ενός ασφαλισμένου στην ΑΣΠΙΣ ΠΡΟΝΟΙΑ ή την COOMERCIAL VALUE σε άλλη ασφαλιστική εταιρία, ο ασφαλισμένος δεν θα μπορεί να ζητήσει την εξαγορά του συμβολαίου του, δηλαδή να ζητήσει την καταβολή του ποσού που είχε επενδύσει, πριν την πάροδο ενός χρονικού διαστήματος, το οποίο ωστόσο δεν έχει διευκρινιστεί.
 Εξάλλου, ο κ. υφυπουργός ανέφερε ότι έχει αποστείλει ερώτημα στην Ευρωπαϊκή Κεντρική Τράπεζα, που αφορά το υπό κατάρτιση νομοσχέδιο σχετικά με το ζήτημα κατάργησης της Επιτροπής Εποπτείας Ιδιωτικής Ασφάλισης και μεταφοράς των αρμοδιοτήτων στην Τράπεζα της


text:
Ελλάδος.
 Από τα όσα αναφέρθηκαν από τον αρμόδιο υφυπουργό στη Βουλή, θετικό είναι καταρχήν, ότι υπάρχει μία σαφής επαναδραστηριοποίηση της πολιτείας για το σοβαρότατο πρόβλημα που ταλανίζει εκατοντάδες χιλιάδες κόσμου. Επιπλέον, γίνεται μετά από καιρό συγκεκριμένη αναφορά σε δράση μέσω νομοθετικής παρέμβασης, που προτίθεται να αναλάβει το αρμόδιο υπουργείο.
 Ωστόσο, μένουν ακόμη πολλά ζητήματα να διευκρινιστούν, προκειμένου να υπάρχει δυνατότητα αξιολόγησης και κριτικής του νομοσχεδίου, δεδομένου ότι βρισκόμαστε προς το παρόν σε επίπεδο απλών εξαγγελιών και προθέσεων. Είναι δε δεδομένο ότι θα υπάρχει μία περίοδος επεξεργασίας και ενδεχομένως αναθεωρήσεων του νομοσχεδίου μέχρι την τελευταία στιγμή που θα κατατεθεί προς ψήφιση στη Βουλή, μέχρι να λάβει την τελική του μορφή, μέσα από μια διαδικασία πιέσεων και συζητήσεων, προτάσεων και αντιπροτάσεων, με την αντιπολίτευση, τις ασφαλιστικές εταιρίες που προτίθεται να αναλάβουν τα χαρτοφυλάκια, αλλά και τους ίδιους τους ασφαλισμένους.
 Επομένως, η σημασία του νομοσχεδίου είναι καθοριστική για το δρόμο που θα ακολουθήσουν χιλιάδες ασφαλισμένοι, εφόσον, από το αν οι διατάξεις του ικανοποιούν ή όχι τους ασφαλισμένους, θα εξαρτηθεί εν τέλει και η επιλογή τους για το αν θα προσφύγουν στην ελληνική δικαιοσύνη, προκειμένου να διεκδικήσουν την καταβολή των ποσών που είχαν επενδύσει στις ως άνω εταιρίες. Είναι λογικό, ότι και αυτή η παράμετρος θα ληφθεί υπόψη από την κυβέρνηση, καθώς οι ευθύνες των αρμόδιων εποπτικών αρχών στο πρόβλημα είναι δεδομένες.
 Οι προσδοκίες, ωστόσο, δεν θα πρέπει να είναι αυξημένες σύμφωνα με την πρόσφατη εμπειρία, τις οικονομικές συνθήκες που επικρατούν στη χώρα, το ενωσιακό δίκαιο (πρώην κοινοτικό) και τις προθέσεις των λοιπών ασφαλιστικών εταιριών του χώρου.
 Για οποιαδήποτε σημαντική εξέλιξη για το συγκεκριμένο ζήτημα και βέβαια για μία αξιολόγηση ενός «σχεδίου του νομοσχεδίου», όταν αυτό δημοσιευθεί, θα υπάρξει άμεση ενημέρωση από τον γράφοντα μέσω της ιστοσελίδας του Γραφείου μας.
 Αναρτήθηκε από ΔΡΟΣΟΣ ΧΡ. ΓΡΗΓΟΡΗΣ ΔΙΚΗΓΟΡΟΣ ΑΘΗΝΩΝ στις 2:51 μ.μ.
 Ετικέτες Παλιότερες αναρτήσεις


text:
Δωρεάν κατασκήνωση για 35.000 παιδιά από τον ΟΑΕΔ και την Ένωση Λειτουργών Παιδικών Κατασκηνώσεων
 Αυτό το καλοκαίρι o ΟΑΕΔ και η Ένωση Λειτουργούν Παιδικών Κατασκηνώσεων δίνουν τη δυνατότητα σε 35.000 παιδιά να συμμετάσχουν στη δωρεάν κατασκήνωση του προγράμματος του ΟΑΕΔ για μισθωτούς και ανέργους. Δικαιούχοι του προγράμματος είναι άνεργοι και μισθωτοί με παιδιά ηλικίας 6-16 ετών και πιο συγκεκριμένα: Άνεργοι, εγγεγραμμένοι στο μητρώο του ΟΑΕΔ για τουλάχιστον 4 μήνες. Άνεργοι, οι οποίοι έλαβαν επίδομα από τον ΟΑΕΔ για τουλάχιστον 50 ημέρες κατά το προηγούμενο ημερολογιακό έτος. Εργαζόμενοι, με εξαρτημένη σχέση εργασίας (ΙΚΑ ΕΤΑΜ) που έχουν τουλάχιστον 50 ημερομίσθια κατά το προηγούμενο έτος. Εργαζόμενες με σχέση εξαρτημένης εργασίας που έλαβαν άδεια ή επίδομα μητρότητας τουλάχιστον 50 ημερών κατά το προηγούμενο ημερολογιακό έτος. Όλες οι παραπάνω κατηγορίες δικαιούχων, θα πρέπει να έχουν δηλωμένο ετήσιο οικογενειακό εισόδημα για το έτος 2014 χαμηλότερο των 22.000,00 ευρώ ενώ τα παιδιά των δικαιούχων θα πρέπει να έχουν γεννηθεί από 1 Ιανουαρίου 1999 έως 14 Ιουνίου 2009. Το πρόγραμμα (ο προϋπολογισμός του οποίου ανέρχεται στα 17.000.000 ευρώ) θα υλοποιηθεί από τις 15 Ιουνίου 2015 έως τις 03 Σεπτεμβρίου 2015 ενώ οι εγγραφές ξεκινάνε στις 14/05/2015 και θα διαρκέσουν έως τις 25/05/2015 στις 12:00 το μεσημέρι. Προβλέπεται ότι μέσω αυτής της ενέργειας θα φιλοξενηθούν στο σύνολο 35.000 παιδιά με μέγιστη διάρκεια φιλοξενίας για κάθε παιδί, 15 συνεχόμενες μέρες. Οι αιτήσεις συμμετοχής στο πρόγραμμα υποβάλλονται αποκλειστικά με ηλεκτρονικό τρόπο, μέσω του site του ΟΑΕΔ, εδώ.Αιτήσεις συμμετοχής μπορούν να γίνουν από ενδιαφερόμενους που: Έχουν ήδη κωδικό πρόσβασης στις ηλεκτρονικές υπηρεσίες του ΟΑΕΔ. Είναι εγγεγραμμένοι στα μητρώα του ΟΑΕΔ και έχουν κωδικούς πρόσβασης στο taxisnet, όποτε τον κωδικό πρόσβασης του ΟΑΕΔ μπορούν να τον λάβουν ηλεκτρονικά. Οι ενδιαφερόμενοι που δεν ανήκουν στις παραπάνω κατηγορίες, προκειμένου να μπορέσουν να κάνουν την αίτηση τους, θα πρέπει οπωσδήποτε και άμεσα να πάνε στα ΚΠΑ2 του ΟΑΕΔ της περιοχής τους για να λάβουν κωδικό πρόσβασης στις ηλεκτρονικές υπηρεσίες του ΟΑΕΔ. Τα απαιτούμενα δικαιολογητικά για την απόκτηση κωδικού πρόσβασης είναι τα εξής: Παραστατικό ταυτοπροσωπίας σε ισχύ (Δελτίο ταυτότητας ή Διαβατήριο). Επίσημο έγγραφο από το οποίο θα προκύπτει ο ΑΜΚΑ. Άδεια διαμονής ή εργασίας σε ισχύ προκειμένου περί πολιτών τρίτων χωρών. Λογαριασμός ΔΕΚΟ ή σταθερής τηλεφωνίας, ή συμφωνητικό μίσθωσης κατοικίας ή πρόσφατο εκκαθαριστικό σημείωμα της ΔΟΥ. Για αιτήσεις συμμετοχής κάντε κλικ εδώ, ενώ για επιλογή της κατασκήνωσης εδώ. Πως σας φαίνεται; Γράψτε τα σχόλιά σας...


text:
Σχετικά: http://kozan.gr/archives/47629
 ΠΕΔ Δ. Μακεδονίας: Θλιβερό πρωταθλητισμό στην ανεργία έχει η περιοχή μας – Tι ειπώθηκε στην 2η σύσκεψη για το φλέγον ζήτημα της ανεργίας (Βίντεο & Φωτογραφίες)
 H 2η σύσκεψη για ζήτημα της ανεργίας στη Δυτική Μακεδονία πραγματοποιήθηκε σήμερα Παρασκευή 16 Ιουνίου στην αίθουσα συσκέψεων της ΠΕΔ. Πρόκειται για πρωτοβουλία της ΠΕΔ για το φλέγον ζήτημα της ανεργίας που αφορά μεταξύ άλλων τις εξελίξεις στη ΔΕΗ, με το ενδεχόμενο πώλησης λιγνιτικών μονάδων να παραμένει ανοιχτό.
 Η αντιπρόεδρος της ΠΕΔ κα Π. Βρυζίδου σημείωσε πως: «Η Περιφέρεια θα βοηθήσει με χρηματοδοτικά προγράμματα (ήδη με τη χρηματοδότηση της ΔΕΗ από τον πόρο, θα «ανοίξει» τους επόμενους δυο μήνες χρηματοδοτικό πρόγραμμα για επιχειρήσεις. Πρέπει όμως να γίνουν επενδύσεις, ώστε να εξασφαλιστούν μεγάλα ποσοστά θέσεων εργασιών. Το κράτος πρέπει να πάρει πρωτοβουλίες στο θέμα της ΔΕΗ για να ξέρουμε τι θα γίνει με τη διασφάλιση των θέσεων εργασίας». Από την πλευρά της η οικονομολόγος-υπεύθυνη του τμήματος ανάπτυξης επιχειρηματικότητας στην ΑΝΚΟ , κα Λιάνα Παπατέρπου παρουσίασε προγράμματα του ΕΣΠΑ θέλοντας όπως είπε «να δημιουργήσει ένα χρηματοδοτικό εργαλείο για τις επιχειρήσεις της περιοχής μας».
 Στη σύσκεψη συμμετείχε ο προϊστάμενος του ΟΑΕΔ Κοζάνης κ. Κ. Κυτίδης, ο πρύτανης του Πανεπιστημίου Δυτικής Μακεδονίας κ Α. Τουρλιδάκης, εκπρόσωποι της ΑΝΚΟ, ο αντιπεριφερειάρχης Επιχειρηματικότητας και Εμπορίου κ. Μ. Καλαϊτζόπουλος, αλλά και Δήμαρχοι και φορείς της περιοχής.
 Πηγή: http://kozan.gr/archives/45087
 Νέα σύσκεψη της ΠΕΔ Δ. Μακεδονίας για τη αρνητική πρωτιά στην ανεργία
 https://www.youtube.com/watch?v=ojB6AGTLrOg
 Το Πανεπιστήμιο οδηγός των επιχειρήσεων για βιώσιμη ανάπτυξη
 Εδώ και έξι μήνες η ΠΕΔ Δυτικής Μακεδονίας ξεδιπλώνει με συντεταγμένο τρόπο το μείζον θέμα της ανεργίας με την θλιβερή πρωτιά της περιοχής μας καλώντας σε σύσκεψη αυτήν την φορά την ΑΝΚΟ και το Πανεπιστήμιο για να διατυπώσουν τις θέσεις τους.
 Η αντιπρόεδρος της ΠΕΔ κα Βίκυ Βρυζίδου αναφέρθηκε στη νέα σύσκεψη με τους φορείς για να δούμε τι έχουμε σήμερα και ποιο το επόμενο βήμα. Είπε ότι η ιδιωτική πρωτοβουλία και ο αγροτικός τομέας είναι μια διέξοδος για τους νέους , αλλά πρέπει να γίνουν κι επενδύσεις με το κράτος πρωταγωνιστή.
 Αναφορά έκανε και στις ραγδαίες εξελίξεις στη ΔΕΗ λέγοντας ότι η ΠΕΔ θα είναι συναγωνίστρια για την διασφάλιση των θέσεων εργασίας της επιχείρησης. Χρήσιμο συμπέρασμα της σύσκεψης η θέση του Πανεπιστήμιου να δίνει προτάσεις στους επιχειρηματίες για να έχουν βιώσιμη ανάπτυξη και να παράγουν καινοτόμα προϊόντα.
 Ο πρύτανης του Πανεπιστημίου Δυτικής Μακεδονίας κ. Αντώνης Τουρλιδάκης ανάφερε ότι διαμορφώνονται πολιτικές και ιδέες που θα βοηθήσουν στο θέμα της ανεργίας χωρίς εύκολες λύσεις. «Προσπαθούμε να συντηρήσουμε τη λειτουργία μας» δήλωσε, λέγοντας ότι « ολοκληρώσαμε τη μελέτη για την κλαδική επιχειρηματικότητα, συνεχίζονται τα μαθήματα επιχειρηματικότητας στο Δήμο Κοζάνης και επιμέρους στοχευμένες δράσεις για αλλαγή νοοτροπίας και κατεύθυνσης». Τόνισε την ανάγκη επένδυσης στην γνώση και σε θέσεις υψηλής προστιθέμενης αξίας για να μην γίνουμε Κίνα, όπως χαρακτηριστικά ανέφερε. «Ένας επενδυτής θα έρθει εδώ για φτηνές θέσεις εργασίας. Αυτό θέλουμε;» διερωτήθηκε επισημαίνοντας στο δήμαρχο Σερβίων –Βελβεντού ότι τα προβλήματα δεν θα αντιμετωπιστούν με μελέτες με το Μετσόβιο».
 Η Λιάνα Παπατέρπου, υπεύθυνη του τμήματος ανάπτυξης της επιχειρηματικότητας της ΑΝΚΟ και του Ευρωπαϊκού Δικτύου που


text:
στηρίζει τις μικρομεσαίες επιχειρήσεις ως η πρώτη πύλη για του νέους ανθρώπους που αναζητούν λύση για την προσωπική τους ζωή αναφέρθηκε στην πολύτιμη εμπειρία που μπορεί να προσφέρει η ΑΝΚΟ στην τοπική αυτοδιοίκηση για την αποτύπωση του προβλήματος. «Τι φταίει που για τόσα χρόνια κάνει αυτόν τον θλιβερό πρωταθλητισμό στην ανεργία; Τι εργαλεία μπορούμε να χρησιμοποιήσουμε; Πώς μπορούμε να αξιοποιήσουμε κονδύλια ;Πώς μπορούμε να δημιουργήσουμε ένα όργανα, οι οποίοι συντεταγμένα ώστε ο λόγος τους να έχει συνέπεια και συνέχεια;» αναρωτήθηκε η κα Παπατέρπου κάνοντας λόγο και στην αποχή των νέων ανθρώπων σε όλες τις ενημερωτικές εκδηλώσεις για το μείζον θέμα της ανεργίας.
 Παρουσίασε εν συντομία τρεις κατηγορίες προγραμμάτων: 1.του ΕΣΠΑ ,με αναφορά στο πρόγραμμα ενίσχυσης των πτυχιούχων τριτοβάθμιας εκπαίδευσης 2.τις δυνατότητες του αναπτυξιακού νόμου 3. Του ΕΤΕΑΝ και πρωτίστως του ΤΑΔΥΜ που θα τρέξει υπό την ομπρέλα της περιφέρειας δυτικής Μακεδονίας και του ΕΤΕΑΝ ως ένα εύχρηστο και ευέλικτο χρηματοδοτικό εργαλείο για τις επιχειρήσεις.
 Πηγή:http://www.prlogos.gr/%CE%BD%CE%AD%CE%B1-%CF%83%CF%8D%CF%83%CE%BA%CE%B5%CF%88%CE%B7-%CF%84%CE%B7%CF%82-%CF%80%CE%B5%CE%B4-%CE%B4-%CE%BC%CE%B1%CE%BA%CE%B5%CE%B4%CE%BF%CE%BD%CE%AF%CE%B1%CF%82-%CE%B3%CE%B9%CE%B1-%CF%84%CE%B7/
 Συνέντευξη της Αντιπροέδρου της ΠΕΔ Παρασκευής Βρυζίδου
 στο diktyo kastoriatv
 Η συνέντευξη από το 8,25 ́ως το 29,10 ́.
 Πηγή: https://www.youtube.com/watch?v=XBL6SEvwhI0
 Απάντηση στην ανεργία θα δώσουν επιχειρηματικότητα και αγροτικός τομέας – Τονίστηκε στη σύσκεψη της ΠΕΔ & φορέων
 Τη διερεύνηση των δυνατοτήτων απασχόλησης στον ιδιωτικό και στον αγροτικό τομέα, διερεύνησαν η Περιφερειακή Ένωση Δήμων ( ΠΕΔ) Δυτικής Μακεδονίας και οι φορείς της περιοχής, σε ευρεία σύσκεψη για την ανεργία, που διοργάνωσε η πρώτη το μεσημέρι της Παρασκευής.
 Μετά τη λήξη της σύσκεψης, η οποία να σημειωθεί είναι η δεύτερη μέσα σε ένα εξάμηνο για το μείζον θέμα της περιοχής, η αντιπρόεδρος της ΠΕΔ, Παρασκευή Βρυζίδου, ανακοίνωσε ότι αποφασίστηκε να γίνει άμεσα μία ημερίδα σε ημερομηνία που θα καθοριστεί, προκειμένου να παρουσιαστούν αναλυτικά τα προγράμματα που τρέχουν για τις μικρομεσαίες επιχειρήσεις και τον αγροτικό τομέα. Ειδικότερα, η Π. Βρυζίδου τόνισε ότι «η προηγούμενη σύσκεψη ανέδειξε το μεγάλο ποσοστό ανεργίας, τις δυσκολίες που υπάρχουν για την ανεύρεση θέσεων εργασίας. Μετά την πρώτη συνάντηση υπήρξαν πάρα πολλοί νέοι άνεργοι οι οποίοι διαπίστωσαν ότι δεν μπορεί εύκολα σήμερα να βρεθεί θέση εργασίας, είτε στο δημόσιο είτε στον ιδιωτικό τομέα. Κάποιοι απ’ αυτούς σκέφτηκαν ότι ένα βήμα είναι η ιδιωτική πρωτοβουλία σαν ελεύθεροι επαγγελματίες, καθώς επίσης και ο αγροτικός τομέας, για να έχουν κάποιο εισόδημα ή ακόμη και μία επιχείρηση μεταποίησης γύρω από τα αγροτικά».
 Πρόσθεσε ότι «στη σημερινή σύσκεψη οργανώσαμε μία ενημέρωση από εκπροσώπους της ΑΝΚΟ, για τις ευκαιρίες που υπάρχουν στην επιχειρηματικότητα και στον αγροτικό τομέα. Μέσα απ’ αυτή τη σύσκεψη δόθηκαν οι άξονες και οι κατευθύνσεις και προέκυψε πιθανότατα η διοργάνωση ημερίδας για λεπτομερή ενημέρωση των ενδιαφερομένων. Αυτό θα το δούμε στην επόμενη σύσκεψη της ΠΕΔ. Επίσης τέθηκε ένα θέμα ότι η Περιφέρεια θα βοηθήσει και αυτή με τα δικά της χρηματοδοτικά προγράμματα. Μας ανέφερε ο αρμόδιος αντιπεριφερειάρχης κ. Ματθαίος Καλαϊτζόπουλος ότι με την χρηματοδότηση που δίνει η ΔΕΗ από τον Τοπικό Πόρο πρόκειται να ανοίξει τους επόμενους μήνες το χρηματοδοτικό πρόγραμμα των επαγγελματιών για να προχωρήσουν οι επιχειρήσεις.
 Επίσης, τέθηκε το θέμα ότι ιδιωτική πρωτοβουλία πάντα υπήρχε και πάντα υπήρχαν χρηματοδοτικά προγράμματα, πρέπει ωστόσο να γίνουν